Rīgas pašvaldības sabiedrība ar ierobežotu atbildību “Rīgas satiksme”

APSTIPRINĀTS
Iepirkuma komisijas
2024. gada 14. novembra sēdē

Iepirkuma procedūras

**“Saspiestā gaisa sistēmu iekārtu pārbaude, apkope un remonts”**

Identifikācijas Nr. RS/2024/73

**NOLIKUMS**

**Rīga**

**2024**

**I VISPĀRĪGĀ INFORMĀCIJA**

1. **Iepirkuma priekšmets, procedūras veids un paredzamā līguma cena**
	1. Iepirkuma priekšmets – Saspiestā gaisa sistēmu iekārtu pārbaude, apkope un remonts.
	2. CPV kods: 50530000-9 (Iekārtu remonta un tehniskās apkopes pakalpojumi).
	3. Iepirkuma veids - atklāta iepirkuma procedūra saskaņā ar Pasūtītāja Iepirkuma nolikumu.
	4. Iepirkuma paredzamā līguma cena: 251 000,00 EUR, neieskaitot pievienotās vērtības nodokli (turpmāk – PVN).
	5. Iepirkuma komisija: iepirkuma procedūru organizē Pasūtītāja apstiprināta iepirkuma komisija (turpmāk – iepirkuma komisija).
2. **Iepirkuma identifikācijas numurs:** iepirkuma identifikācijas numurs – RS/2024/73.
3. **Pasūtītāja nosaukums, adrese un citi rekvizīti:**

Rīgas pašvaldības sabiedrība ar ierobežotu atbildību "Rīgas satiksme"

Reģ. Latvijas Republikas Komercreģistrā ar Nr.40003619950

Juridiskā adrese: Kleistu iela 28, Rīga, LV - 1067

Biroja adrese: Vestienas iela 35, Rīga, LV-1035

Tālr. 67104800.

1. **Pasūtītāja kontaktpersona:**

Alena Kamisarova, tālr. +371 67104791, mob.t.: +371 28366242, e-pasts: Alena.Kamisarova@rigassatiksme.lv.

1. **Pretendenti**
	1. Iepirkuma procedūrā var piedalīties jebkurš pretendents, kas atbilst Pasūtītāja izvirzītajām prasībām un, iesniedzot piedāvājumu, apliecinās spējas nodrošināt šajā nolikumā minēto pakalpojumu sniegšanu, kā arī slēgt iepirkuma līgumu ar tajā minētajiem noteikumiem.
	2. Pretendentiem ir tiesības apvienoties apvienībā un iesniegt kopīgu piedāvājumu.
	3. Gadījumā, ja pretendentu apvienībai tiks piešķirtas līguma slēgšanas tiesības, tai pēc savas izvēles jāizveido personālsabiedrība (pilnsabiedrība), vai jānoslēdz sabiedrības līgums, vienojoties par apvienības dalībnieku atbildības sadalījumu.
	4. Piedāvājumu variantu iesniegšana šajā iepirkuma procedūrā nav pieļaujama.

**II INFORMĀCIJAS APMAIŅA, PIEDĀVĀJUMU NOFORMĒŠANAS, IESNIEGŠANAS KĀRTĪBA**

1. **Informācijas apmaiņa**
	1. Saziņa starp Pasūtītāju un ieinteresētajiem piegādātājiem iepirkuma procedūras ietvaros notiek latviešu valodā, rakstiski pa pastu vai e-pastu.
	2. Papildu informāciju par iepirkuma procedūras nolikumu var pieprasīt, iesniedzot šādu pieprasījumu rakstiskā formā Pasūtītāja adresē, nosūtot pa pastu, vēstuli adresējot iepirkuma komisijai vai elektroniski parakstītu, nosūtot uz e-pasta adresi sekretariats@rigassatiksme.lv.
	3. Ja pretendents ir laicīgi pieprasījis papildu informāciju par iepirkuma procedūras dokumentos iekļautajām prasībām, pasūtītājs to sniedz piecu darbdienu laikā, bet ne vēlāk kā sešas dienas pirms piedāvājumu iesniegšanas termiņa beigām.
	4. Jebkura papildu informācija, kas tiks sniegta saistībā ar šo iepirkuma procedūru, tiks publicēta Pasūtītāja mājaslapā internetā sadaļā “Iepirkumi un izsoles”. Ieinteresētajam piegādātājam ir pienākums sekot līdzi publicētajai informācijai. Iepirkuma komisija nav atbildīga par to, ja kāda ieinteresētā persona nav iepazinusies ar informāciju, kurai ir nodrošināta brīva un tieša elektroniskā pieeja.
2. **Iespējas saņemt iepirkuma procedūras dokumentus un ar tiem iepazīties**
	1. Elektroniska piekļuve: Pasūtītāja interneta vietne [www.rigassatiksme.lv](http://www.rigassatiksme.lv), sadaļa “Iepirkumi un izsoles” - <https://www.rigassatiksme.lv/lv/par-mums/iepirkumi/> un elektronisko iepirkumu sistēmā apakšsistēmā „e-konkursi” https://www.eis.gov.lv/EKEIS/Supplier.
3. **Piedāvājuma noformēšana**
	1. Iesniegtajiem dokumentiem ir jābūt skaidri salasāmiem, lai izvairītos no jebkādām šaubām un pārpratumiem, kas attiecas uz vārdiem un skaitļiem. Tiem ir jābūt bez kļūdām, iestarpinājumiem, labojumiem vai papildinājumiem.
	2. Piedāvājums iesniedzams latviešu valodā. Konkursa procesa laikā sarakste starp Pasūtītāju un pretendentiem noris latviešu valodā. Pretendents var piedāvājumā iekļaut oriģināldokumentus vai aprakstus svešvalodā, bet dokumentiem, kas iesniegti citā valodā, jābūt pievienotam pretendenta apliecinātam tulkojumam latviešu valodā.
	3. Visus iepirkuma procedūras piedāvājuma dokumentus un to pielikumus jāparaksta pretendenta amatpersonai ar pārstāvības tiesībām vai pretendenta pilnvarotai personai. Ja piedāvājumu paraksta pilnvarota persona, tad kopā ar piedāvājumu jāiesniedz arī pilnvara.
	4. Ja piedāvājumu iesniedz personu grupa vai personālsabiedrība, piedāvājumu paraksta visas personas, kas iekļautas personu grupā vai personālsabiedrībā. Piedāvājumā norāda personu, kura pārstāv personu grupu iepirkuma procedūrā, kā arī katras personas atbildības apjomu.
	5. Piedāvājumā iekļautajiem dokumentiem jāatbilst Dokumentu juridiskā spēka likuma un Ministru kabineta 2018.gada 4.septembra noteikumu Nr.558 „Dokumentu izstrādāšanas un noformēšanas kārtība” prasībām.
4. **Piedāvājumu iesniegšanas un atvēršanas vieta, datums, laiks un kārtība**
	1. Iepirkuma procedūras piedāvājumi jāiesniedz **līdz 2024. gada 6. decembra plkst. 10.00**, elektroniski Elektronisko iepirkumu sistēmas e-konkursu apakšsistēmā, ievērojot šādas pretendenta izvēles iespējas:
		1. izmantojot e-konkursu apakšsistēmas piedāvātos rīkus, aizpildot minētās sistēmas e-konkursu apakšsistēmā šīs iepirkuma procedūras sadaļā ievietotās formas;
		2. elektroniski aizpildāmos dokumentus elektroniski sagatavojot ārpus Elektronisko iepirkumu sistēmas e - konkursu apakšsistēmas un pievienojot prasībām atbilstošā Elektronisko iepirkumu sistēmas saskarnes laukā (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem);
	2. Ārpus Elektronisko iepirkumu sistēmas e-konkursu apakšsistēmas iesniegtie piedāvājumi tiks atzīti par neatbilstošiem Nolikuma prasībām.
	3. Sagatavojot piedāvājumu, pretendents ievēro, ka:
		1. Pieteikuma veidlapa un finanšu piedāvājums saskaņā ar e - konkursu apakšsistēmā iepirkuma procedūras profilam pievienotajām dokumentu veidnēm jāaizpilda tikai elektroniski, katrs atsevišķā elektroniskā dokumentā ar Microsoft Office 2010 (vai vēlākas programmatūras versijas) rīkiem lasāmā formātā un jāpievieno tam paredzētajā iepirkuma procedūras profila sadaļā. Tehniskais piedāvājums jāsagatavo kā atsevišķs elektronisks dokuments ar Microsoft Office 2010 (vai vēlākas programmatūras versijas) vai Adobe Acrobat Reader rīkiem nolasāmā formātā, nodrošinot teksta meklēšanas un kopēšanas iespējas;
		2. Iesniedzot piedāvājumu, pretendents to paraksta ar drošu elektronisko parakstu un laika zīmogu vai ar Elektronisko iepirkumu sistēmas piedāvāto elektronisko parakstu. Pretendents pēc saviem ieskatiem dalības pieteikumu, tehnisko piedāvājumu un finanšu piedāvājumu var ar drošu elektronisko parakstu un laika zīmogu parakstīt atsevišķi. Piedāvājumu paraksta persona, kuras paraksta tiesībām ir jābūt nostiprinātām atbilstoši normatīvajos aktos noteiktajam regulējumam. Ja dokumentāciju paraksta pretendenta pilnvarota persona, pievienojot attiecīgu paraksta tiesīgās personas izdotu pilnvaru vai normatīvajos aktos noteiktā kārtībā apliecinātu pilnvarojuma kopiju.
	4. Piedāvājums jāsagatavo tā, lai nekādā veidā netiktu apdraudēta Elektronisko iepirkumu sistēmas e-konkursu apakšsistēmas darbība un nebūtu ierobežota piekļuve piedāvājumā ietvertajai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus. Ja piedāvājums saturēs kādu no šajā punktā minētajiem riskiem, tas netiks izskatīts. Gadījumā, ja piedāvājums ir šifrēts, pretendentam ne vēlāk kā 15 (piecpadsmit) minūšu laikā pēc piedāvājuma atvēršanas termiņa, jāiesniedz derīga elektroniskā atslēga un parole šifrētā dokumenta atvēršanai.
	5. Piedāvājumu atvēršanas sanāksmes finanšu piedāvājumu kopsavilkums ir pieejams Elektronisko iepirkumu sistēmā.
5. **Piedāvājuma derīguma termiņš**
	1. Piedāvājuma derīguma termiņš sākas no tā iesniegšanas brīža un ir spēkā 120 (viens simts divdesmit) kalendārās dienas.
	2. Pamatojoties uz Pasūtītāja rakstisku lūgumu, pretendents var pagarināt piedāvājuma derīguma termiņu. Pretendentam sava piekrišana vai noraidījums jāsniedz rakstveidā.
6. **Piedāvājuma sastāvs**
	1. Piedāvājumi iesniedzami atbilstoši iepirkuma procedūras nolikumā iekļautajiem paraugiem. Pretendentu piedāvājums sastāv no:
		1. pieteikuma, kas sagatavots atbilstoši 1.pielikuma paraugam;
		2. pretendenta atlases dokumentiem, kas sagatavoti atbilstoši iepirkuma procedūras nolikuma 18.punktā noteiktajām prasībām;
		3. Tehniskā piedāvājuma, kas sagatavots atbilstoši 19.punkta prasībām.
		4. Finanšu piedāvājuma, kas sagatavots atbilstoši nolikuma 3.pielikuma veidlapai un 20.punkta prasībām.
7. **Piedāvājuma apjoms**
	1. Piedāvājumu pretendents ir tiesīgs iesniegt par visu iepirkuma priekšmetu kopumā. Nepilnīgi piedāvājumi nav atļauti.

**III INFORMĀCIJA PAR IEPIRKUMA PRIEKŠMETU**

1. **Iepirkuma priekšmets**
	1. **Iepirkuma priekšmets:** Izpildītājs veic Pasūtītāja infrastruktūras objektos ierīkoto saspiestā gaisa sistēmu iekārtu (turpmāk – Iekārtas) tehnisko pārbaudi, apkopi un remontu atbilstoši normatīvo aktu, Iekārtu ekspluatācijas noteikumu prasībām un Pasūtītāja norādījumiem (turpmāk – Pakalpojums) saskaņā ar iepirkuma nolikuma prasībām.
	2. **Līguma termiņš:** 3 (trīs) gadi no iepirkuma līguma noslēgšanas dienas;
	3. Nepieciešamības gadījumā papildus informāciju par iepirkuma priekšmetu iespējams saņemt, sazinoties ar Pasūtītāja kontaktpersonu: Inženierkomunikāciju uzturēšanas nodaļas būvju sistēmu inženieris Aleksandrs Maklagins, e-pasts: Aleksandrs.Maklagins@rigassatiksme.lv, mob.: 24770618 vai Inženierkomunikāciju uzturēšanas nodaļas vadītājs Aleksandrs Voskobojevs, e-pasts: Aleksandrs.Voskobojevs@rigassatiksme.lv, mob.: 22040690.

1. **Līguma izpildes laiks un vieta**
	1. Iepirkuma līguma projekts ir pievienots nolikumam kā 4.pielikums un kalpos par pamatu iepirkuma līguma noslēgšanai starp Pasūtītāju un iepirkuma procedūras uzvarētāju.
	2. Iepirkuma līguma pielikumi tiks izstrādāti pēc iepirkuma procedūras uzvarētāja paziņošanas saskaņā ar nolikumā, tā pielikumos un iepirkuma procedūras uzvarētāja piedāvājumā ietverto informāciju.
	3. Norēķini starp Pasūtītāju un Izpildītāju tiek veikti saskaņā ar iepirkuma līgumā (4. pielikumā) noteikto kārtību.
	4. Līguma izpildes vieta – Rīga.
	5. Piedāvājuma variantu iesniegšanu Pasūtītājs nepieļauj.

**IV PRETENDENTU ATLASES PRASĪBAS**

1. **Pretendenta izslēgšanas noteikumi**
	1. Iepirkuma komisija attiecībā uz Pretendentu, kuram būtu piešķiramas līguma slēgšanas tiesības, kā arī personu, uz kuras iespējām tas balstījies, lai apliecinātu, ka tā kvalifikācija atbilst nolikumā noteiktajām prasībām, Valsts ieņēmumu dienesta tīmekļvietnē pieejamajā parādnieku reģistrā pārbauda, vai iepriekšminētajām personām piedāvājumu iesniegšanas termiņa pēdējā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, ir nodokļu parādi, kas pārsniedz 150 euro. Ja nodokļu parādi pārsniedz 150 euro, iepirkuma komisija rīkojas pēc analoģijas ar Sabiedrisko pakalpojumu sniedzēju iepirkumu likuma 48.panta piektās daļas 1. punkta c) apakšpunktu un sestās daļas regulējumu. Gadījumā, ja nodokļu parāds 150 euro apmērā tiek pārsniegts personai, uz kuras iespējām Pretendents balstās, Sabiedrisko pakalpojumu sniedzējs rīkojas pēc analoģijas ar Sabiedrisko pakalpojumu sniedzēju iepirkumu likuma 49.panta piektajā daļā paredzēto.
	2. Iepirkuma komisija attiecībā uz Pretendentu, kuram būtu piešķiramas līguma slēgšanas tiesības, kā arī personu, uz kuras iespējām tas balstījies, lai apliecinātu, ka tā kvalifikācija atbilst iepirkuma procedūras dokumentos noteiktajām prasībām, pieprasa iesniegt kompetentu institūciju izziņas(Izslēgšanas gadījumu neesamība var tikt pierādīta arī ar izziņām, ko Pretendents par sevi iegūst no Elektroniskās iepirkumu sistēmas), kas apliecina, ka Pretendentam un personai, uz kuras iespējām Pretendents balstās, nav pasludināts maksātnespējas process, apturēta tā saimnieciskā darbība vai tas tiek likvidēts. Gadījumā, ja tiek konstatēts, ka personai, uz kuras iespējām Pretendents balstās, ir pasludināts maksātnespējas process, apturēta tā saimnieciskā darbība vai tas tiek likvidēts, Sabiedrisko pakalpojumu sniedzējs rīkojas pēc analoģijas ar Sabiedrisko pakalpojumu sniedzēju iepirkumu likuma 49.panta piektajā daļā paredzēto.
	3. Pretendents tiek izslēgts no turpmākās dalības iepirkuma procedūrā, ja uz pretendentu ir attiecināms jebkurš no Starptautisko un Latvijas Republikas nacionālo sankciju likuma 11.1 panta pirmajā daļā noteiktajiem gadījumiem.
	4. Pretendents tiek izslēgts no turpmākās dalības iepirkuma procedūrā, ja tiek konstatēts, ka pretendents ir 2022. gada 8. aprīļa Eiropas Savienības Padomes Regulas 2022/576, ar kuru groza Regulu Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā, 1. panta 23. punktā iekļautajā 5. k panta 1. punktā noteiktā persona.
2. **Prasības profesionālās darbības veikšanā**
	1. Pretendentam vai, ja pretendents ir piegādātāju apvienība (turpmāk – apvienība) – visiem apvienības dalībniekiem, ir jābūt reģistrētiem Komercreģistrā vai, ja pretendents ir ārvalstu persona – reģistrētam atbilstoši attiecīgās valsts normatīvo aktu prasībām.
3. **Prasības pretendenta tehniskajām un profesionālajām spējām**
	1. Pretendentam ne vairāk kā 3 (trīs) iepriekšējos gados (kā arī periodā līdz piedāvājumu iesniegšanas brīdim) ir pieredze saspiestā gaisa sistēmu iekārtu apkopes un remonta veikšanā vismaz 12 (divpadsmit) mēnešus pēc kārtas.

**V PRETENDENTA ATBILSTĪBAS PĀRBAUDE**

**(ATLASES DOKUMENTI)**

1. Lai Pasūtītājs izvērtētu pretendentu un pretendents apliecinātu savu atbilstību nolikuma IV sadaļā paredzētajām prasībām, pretendentam jāiesniedz sekojoši dokumenti:
	1. ja pretendents ir ārvalstu persona, tam jāiesniedz reģistrācijas apliecības kopija vai izdruka no attiecīgās valsts publiskās datubāzes, kas apliecina atbilstību nolikuma 16.1.punktam. Attiecībā uz Latvijas Republikā reģistrētiem pretendentiem Pasūtītājs par šo pretendentu atbilstību nolikuma 16.1.punktam pārliecinās attiecīgo informāciju iegūstot publiskajā datubāzē.
	2. lai noskaidrotu pretendenta atbilstību Pasūtītāja izvirzītajām atlases prasībām, Pasūtītājs pārbaudīs par pretendentu pieejamo informāciju publiskās datubāzēs.
	3. Informācija par pretendenta pieredzi iesniedzama, atbilstoši nolikuma 17.1. punktam, pēc šādas tabulas:

|  |  |  |  |  |
| --- | --- | --- | --- | --- |
| N.p.k. | Sniegtā pakalpojuma apraksts | Līguma izpildes periods | Pasūtītājs | Pasūtītāja atbildīgā personas, amats, telefons |
|  |  |  |  |  |

* 1. Izziņas un citus dokumentus, kurus izsniedz Latvijas kompetentās institūcijas, Pasūtītājs pieņem un atzīst, ja tie izdoti ne agrāk kā vienu mēnesi pirms iesniegšanas dienas, bet ārvalstu kompetento institūciju izsniegtās izziņas un citus dokumentus Pasūtītājs pieņem un atzīst, ja tie izdoti ne agrāk kā sešus mēnešus pirms iesniegšanas dienas, ja izziņas vai dokumenta izdevējs nav norādījis īsāku tā derīguma termiņu.
	2. Apliecinot atbilstību prasībām attiecībā uz pretendenta tehniskajām un profesionālajām spējām, pretendents var balstīties uz citu personu iespējām neatkarīgi no savstarpējo attiecību tiesiskā rakstura. Šādā gadījumā pretendents pierāda Pasūtītājam, ka tā rīcībā būs nepieciešamie resursi, iesniedzot šo uzņēmēju apliecinājumu vai vienošanos par nepieciešamo resursu nodošanu pretendenta rīcībā. Pretendents, lai apliecinātu profesionālo pieredzi vai Pasūtītāja prasībām atbilstoša personāla pieejamību, var balstīties uz citu personu iespējām tikai tad, ja šīs personas sniedz pakalpojumu, kura izpildei attiecīgās spējas ir nepieciešamas.
	3. Pretendents savā piedāvājumā norāda visus tos apakšuzņēmējus vai apakšuzņēmēju apakšuzņēmējus, kuru sniedzamo pakalpojumu vērtība ir 10 000 EUR bez PVN vai lielāka, katram šādam apakšuzņēmējam izpildei nododamo iepirkuma līguma daļu, un pievieno vienošanos, kurā norādīti apakšuzņēmējam nododamo darbu veidi, šo darbu apjoms procentos no piedāvātās kopējās līguma cenas, un kurā apakšuzņēmējs apliecina gatavību veikt šos darbus, gadījumā, ja pretendents tiks atzīts par uzvarētāju. Apakšuzņēmēja sniedzamo pakalpojumu kopējo vērtību nosaka, ņemot vērā apakšuzņēmēja un visu attiecīgās iepirkuma procedūras ietvaros tā saistīto uzņēmumu sniedzamo pakalpojumu vērtību. Šā punkta izpratnē par saistīto uzņēmumu uzskata kapitālsabiedrību, kurā saskaņā ar koncerna statusu nosakošajiem normatīvajiem aktiem apakšuzņēmējam ir izšķirošā ietekme vai kurai ir izšķirošā ietekme apakšuzņēmējā, vai kapitālsabiedrību, kurā izšķirošā ietekme ir citai kapitālsabiedrībai, kurai vienlaikus ir izšķirošā ietekme attiecīgajā apakšuzņēmējā.
	4. Pretendenta amatpersonas ar paraksta tiesībām izdota pilnvara, ja piedāvājumu neparaksta pretendenta amatpersona ar paraksta tiesībām.

**VI PIEDĀVĀJUMS**

1. **Tehniskais piedāvājums**
	1. Tehniskais piedāvājums sagatavojams kā pakalpojuma sniegšanas ietvaros veicamo darbību apraksts, ņemot vērā Tehniskās specifikācijas prasības. Aprakstā jānorāda materiāltehniskie un darbinieku resursi, kas tiks iesaistīti Iekārtu apkopes un remonta darbu izpildē.
2. **Finanšu piedāvājums**
	1. Finanšu piedāvājums jāsagatavo saskaņā ar Finanšu piedāvājuma veidlapu un Finanšu piedāvājuma pielikumu (3.pielikums).
	2. Attiecībā uz finanšu piedāvājuma sagatavošanu, pretendentam jāievēro šādi nosacījumi:
		1. Pretendenta finanšu piedāvājumā norādītajās cenās ir jābūt iekļautām visām izmaksām, kas saistītas ar iepirkuma priekšmetā paredzēto darbu izpildi, izmantojot Izpildītāja tehniskos līdzekļus, materiālus un darbaspēku (izņemot rezerves daļu un materiālu izmaksas), tostarp visi nodokļi (izņemot PVN), nodevas, darbaspēka, tehnisko līdzekļu un transporta izmaksas, pieskaitāmie izdevumi, visi paredzamie un neparedzamie sadārdzinājumi un citas izmaksas, kuras ir nepieciešamas un saistošas Izpildītājam, lai nodrošinātu iepirkuma priekšmetā paredzēto darbu izpildi;
		2. Jānorāda cenas bez pievienotās vērtības nodokļa;
		3. Visām (katras pozīcijas) cenām jābūt norādītām ar precizitāti 2 (divas) zīmes aiz komata.

**VII PIEDĀVĀJUMU VĒRTĒŠANAS KĀRTĪBA**

1. **Piedāvājumu vērtēšanas kārtība**
	1. Visus ar iepirkuma procedūras norisi saistītos jautājumus risina Pasūtītāja izveidota iepirkuma komisija.
	2. No sākuma komisija veic piedāvājumu noformējuma pārbaudi, kuras laikā iepirkuma komisija izvērtē, vai piedāvājums sagatavots un noformēts atbilstoši iepirkuma procedūras nolikuma II sadaļas prasībām. Ja piedāvājums neatbilst prasībām, iepirkuma komisijai, izvērtējot neatbilstību būtiskumu un ievērojot samērīguma principu, ir tiesības to noraidīt, un turpmākajā iepirkuma procedūrā tas tālāk netiek vērtēts.
	3. Iepirkuma komisija pārbauda, vai Pretendents, tā darbinieks vai Pretendenta piedāvājumā norādītā persona nav konsultējusi vai citādi bijusi iesaistīta iepirkuma procedūras dokumentu sagatavošanā. Ja Pretendents, tā darbinieki vai Pretendenta piedāvājumā norādītā persona ir konsultējusi vai citādi bijusi iesaistīta iepirkuma procedūras sagatavošanā un ja šis apstāklis piegādātājam dod priekšrocības iepirkuma procedūrā, tādējādi kavējot, ierobežojot vai deformējot konkurenci, attiecīgā Pretendenta piedāvājums tiek noraidīts. Iepirkuma komisija, konstatējot minētos apstākļus, pirms iespējamās Pretendenta noraidīšanas ļauj tam pierādīt, ka nav tādu apstākļu, kas attiecīgajam piegādātājam dotu jebkādas priekšrocības iepirkuma procedūrā, tādējādi kavējot, ierobežojot vai deformējot konkurenci.
	4. Iepirkuma komisija veic pretendenta tehniskā piedāvājuma atbilstības pārbaudi iepirkuma procedūras nolikuma prasībām. Ja pretendenta tehniskais piedāvājums neatbilst iepirkuma procedūras nolikuma prasībām, pretendents tiek izslēgts no turpmākās dalības iepirkuma procedūrā un tā piedāvājums tālāk netiek izskatīts.
	5. Izvērtējot pretendenta finanšu piedāvājumu, iepirkuma komisija pārbauda tā atbilstību iepirkuma procedūras nolikuma prasībām, kā arī pārbauda, vai pretendenta finanšu piedāvājumā nav aritmētisku kļūdu. Ja finanšu piedāvājums neatbilst iepirkuma procedūras nolikuma prasībām, pretendents tiek izslēgts no turpmākās dalības iepirkuma procedūrā un tā piedāvājums tālāk netiek izskatīts. Iepirkuma komisija, konstatējot aritmētiskās kļūdas, šīs kļūdas izlabo un informē pretendentu par aritmētisko kļūdu labojumu un laboto piedāvājuma summu. Novērtējot un salīdzinot piedāvājumus, kuros bijušas aritmētiskas kļūdas, Iepirkuma komisija ņem vērā izlabotās cenas.
	6. Iepirkuma komisija izvērtē, vai piedāvājums neatbilst šķietami nepamatoti lēta piedāvājuma pazīmēm. Ja Iepirkuma komisija konstatē, ka varētu būt saņemts šķietami nepamatoti lēts piedāvājums, tā pieprasa pretendentam detalizētu paskaidrojumu par būtiskajiem piedāvājuma nosacījumiem saskaņā ar Sabiedrisko pakalpojumu sniedzēju iepirkuma likuma 59.pantu.
	7. Iepirkuma komisija veic pretendenta kvalifikācijas pārbaudi, vadoties no pretendenta iesniegtajiem pretendentu atlases dokumentiem, kā arī pārbaudot pretendentu atbilstību nolikumā izvirzītajām prasībām publiski pieejamās datubāzēs. Ja pretendents neatbilst iepirkuma procedūras nolikumā norādītajām pretendenta atlases prasībām, pretendents tiek izslēgts no turpmākās dalības iepirkuma procedūrā.
	8. Iepirkuma komisija ir tiesīga pretendentu kvalifikācijas, tehnisko un finanšu piedāvājumu atbilstības pārbaudi veikt tikai tam pretendentam, kuram būtu piešķiramas iepirkuma līguma slēgšanas tiesības.
	9. Iepirkuma komisija attiecībā uz Pretendentu, kuram būtu piešķiramas līguma slēgšanas tiesības, pārbauda tā atbilstību Starptautisko un Latvijas Republikas nacionālo sankciju likuma prasībām.
2. **Piedāvājuma izvēles kritērijs**
	1. **Piedāvājuma izvēles** **kritērijs** **ir Nolikuma prasībām atbilstošs un saimnieciski visizdevīgākais piedāvājums**, kuru nosaka, ņemot vērā saimnieciski visizdevīgākā piedāvājuma izvērtēšanas kritērijus un to skaitliskās vērtības:

|  |  |
| --- | --- |
| **Saimnieciski visizdevīgākā piedāvājuma** **vērtēšanas kritēriji** | **Maksimālā skaitliskā vērtība****(punkti)** |
| **C1** | Pretendenta piedāvātā cena EUR bez PVN par saspiestā gaisa sistēmu iekārtu pārbaudes darbiem 3 (trīs) gadu periodam. | 50 |
| **C2** | Pretendenta piedāvātā cena EUR bez PVN par saspiestā gaisa sistēmu iekārtu apkopes darbiem 3 (trīs) gadu periodam. | 30 |
| **C3** | Pretendenta piedāvātā brigādes vienas stundas cena EUR (bez PVN) par remontdarbu, kas nav avārijas remontdarbi, veikšanu. | 14 |
| **C4** | Pretendenta piedāvātā brigādes vienas stundas cena EUR (bez PVN) par remontdarbiem avārijas gadījumos Pasūtītāja darba laikā. | 3 |
| **C5** | Pretendenta piedāvātā brigādes vienas stundas cena EUR (bez PVN) par remontdarbiem avārijas gadījumos ārpus Pasūtītāja darba laika. | 3 |
|  | Maksimālais iespējamais kopējā novērtējuma punktu skaits (**N**) | 100 |

* + 1. Katra iesniegtā piedāvājuma kopējais novērtējums (**N**) tiks aprēķināts pēc formulas:

 **N = C1 + C2 + C3 + C4 + C5**

* + 1. Punkti kritērijā **C1** „Pretendenta piedāvātā cena EUR bez PVN par saspiestā gaisa sistēmu iekārtu pārbaudes darbiem 3 (trīs) gadu periodam” tiks aprēķināti saskaņā ar šādu formulu:

 **C1 = 50 x (ZC1 / PC1)**,kur:

 ZC1 - zemākā piedāvātā cena EUR bez PVN;

 PC1 - vērtējamā pretendenta piedāvātā cena EUR bez PVN.

* + 1. Punkti kritērijā **C2** „Pretendenta piedāvātā cena EUR bez PVN par saspiestā gaisa sistēmu iekārtu apkopes darbiem 3 (trīs) gadu periodam” tiks aprēķināti saskaņā ar šādu formulu:

 **C2 = 30 x (ZC2/ PC2)**,kur:

 ZC2 - zemākā piedāvātā cena EUR bez PVN;

 PC2 - vērtējamā pretendenta piedāvātā cena EUR bez PVN.

* + 1. Punkti kritērijā **C3** „Pretendenta piedāvātā brigādes vienas stundas cena EUR (bez PVN) par remontdarbu, kas nav avārijas remontdarbi, veikšanu” tiks aprēķināti saskaņā ar šādu formulu:

 **C3= 14 x (ZC3/ PC3)**,kur:

 ZC3 - zemākā piedāvātā cena EUR bez PVN;

 PC3 - vērtējamā pretendenta piedāvātā cena EUR bez PVN.

* + 1. Punkti kritērijā **C4** „Pretendenta piedāvātā brigādes vienas stundas cena EUR (bez PVN) par remontdarbiem avārijas gadījumos Pasūtītāja darba laikā” tiks aprēķināti saskaņā ar šādu formulu:

 **C4= 3 x (ZC4/ PC4)**,kur:

 ZC4 - zemākā piedāvātā cena EUR bez PVN;

 PC4 - vērtējamā pretendenta piedāvātā cena EUR bez PVN.

* + 1. Punkti kritērijā **C5** „Pretendenta piedāvātā brigādes vienas stundas cena EUR (bez PVN) par remontdarbiem avārijas gadījumos ārpus Pasūtītāja darba laika” tiks aprēķināti saskaņā ar šādu formulu:

 **C5= 3 x (ZC5/ PC5)**,kur:

 ZC5 - zemākā piedāvātā cena EUR bez PVN;

 PC5 - vērtējamā pretendenta piedāvātā cena EUR bez PVN.

* 1. Par saimnieciski visizdevīgāko piedāvājumu iepirkuma komisija atzīs piedāvājumu, kurš kopsummā būs ieguvis vislielāko punktu skaitu un kurš atbilst visām nolikuma prasībām. Ja vairāki piedāvājumi iegūst vienādu punktu skaitu, iepirkuma komisija izvēlas tā pretendenta piedāvājumu, kurš piedāvājis viszemāko kopējo līgumcenu EUR bez PVN kritērijā “C1”.
1. **Lēmumu pieņemšanas kārtība un pretendentu informēšana**
	1. Iepirkuma komisija lēmumus pieņem sēdēs. Iepirkuma komisija ir lemttiesīga, ja tās sēdē piedalās vismaz divas trešdaļas Iepirkuma komisijas locekļu, bet ne mazāk kā trīs locekļi.
	2. Iepirkuma komisija lēmumu par iepirkuma procedūras rezultātiem pieņem ar balsu vairākumu. Ja iepirkuma komisijas locekļu balsis sadalās vienādi, izšķirošā ir komisijas priekšsēdētāja balss. Iepirkuma komisijas loceklis nevar atturēties no lēmuma pieņemšanas.
	3. Lēmumu par iepirkumu procedūras rezultātiem pieņem Iepirkuma komisija saskaņā ar nolikuma 21.punktā noteikto piedāvājumu izvēles kritēriju.
	4. Iepirkuma komisija var jebkurā brīdī pārtraukt iepirkuma procedūru, ja tam ir objektīvs iemesls.
	5. Pēc lēmuma pieņemšanas visi pretendenti piecu darba dienu laikā tiek informēti par pieņemto lēmumu iepirkuma procedūrā, informāciju nosūtot pa pastu, faksu vai elektroniski, izmantojot drošu elektronisko parakstu vai pievienojot elektroniskajam pastam skenētu dokumentu, vai nododot personīgi.
2. **Iepirkuma līguma noslēgšana**
	1. Iepirkuma komisijas lēmums un paziņojums par iepirkuma procedūras uzvarētāju, ar kuru tiks slēgts iepirkuma līgums, ir pamats iepirkuma līguma sagatavošanai. Līgums tiek slēgts uz pretendenta piedāvājuma pamata atbilstoši līguma projektam, kas pievienots nolikumam kā 4.pielikums.
	2. Ja pretendents ir apvienība, apvienības dalībniekiem pirms iepirkuma līgumu noslēgšanas jāizveido personālsabiedrība (pilnsabiedrība), kurai jābūt reģistrētai Latvijas Republikas Uzņēmumu reģistrā vai attiecīgā ārvalsts reģistrā, un jāiesniedz Pasūtītājam personālsabiedrības (pilnsabiedrības) dibināšanas līguma (sabiedrības līgumu) kopija vai jānoslēdz sabiedrības līgums, vienojoties par apvienības dalībnieku atbildības sadalījumu, kurš jāiesniedz Pasūtītājam. Ja personālsabiedrība (pilnsabiedrība) ir reģistrēta attiecīgā ārvalsts reģistrā, jāiesniedz dokuments, kas apliecina minētās reģistrācija esamību. Par personālsabiedrības (pilnsabiedrības) reģistrāciju Latvija Republikas Uzņēmumu reģistrā Pasūtītājs pārliecinās, informāciju iegūstot publiskajā datubāzē.
	3. Ja izraudzītais pretendents atsakās slēgt līgumu ar Pasūtītāju vai neparaksta to 5 (piecu) darba dienu laikā pēc līguma saņemšanas (neparakstīšana šādā gadījumā tiek uzskatīta par atsacīšanos slēgt līgumu), Iepirkuma komisija pieņem lēmumu slēgt līgumu ar nākamo pretendentu, kurš iesniedzis nolikumam atbilstošu saimnieciski visizdevīgāko piedāvājumu ar zemāko cenu, vai pārtraukt iepirkuma procedūru, neizvēloties nevienu piedāvājumu.
	4. 5 (piecu) darba dienu termiņš pēc pretendenta lūguma var tikt pagarināts, ja izraudzītajam pretendentam nav iespējams ievērot termiņu objektīvu iemeslu dēļ – sakarā ar nolikuma nosacījumu izpildi par personālsabiedrības izveidi (ja izraudzītais pretendents ir apvienība).
	5. Pirms lēmuma pieņemšanas par līguma noslēgšanu ar nākamo Pretendentu, kurš piedāvājis nolikumam atbilstošu saimnieciski visizdevīgāko piedāvājumu, Pasūtītājs izvērtē, vai tas nav uzskatāms par 1 (vienu) tirgus dalībnieku kopā ar sākotnēji izraudzīto Pretendentu, kurš atteicās slēgt iepirkuma līgumu ar Pasūtītāju. Ja tiek pieņemts lēmums slēgt līgumu ar nākamo pretendentu, kurš piedāvājis saimnieciski visizdevīgāko piedāvājumu ar zemāko cenu, bet tas atsakās slēgt līgumu vai neparaksta to 5 (piecu) darba dienu laikā pēc līguma saņemšanas, Pasūtītājs pieņem lēmumu pārtraukt iepirkuma procedūru, neizvēloties nevienu piedāvājumu.
3. **Pielikumi**
4. pielikums – Pieteikuma iesniegšanas ieteicamā forma;
5. pielikums – Tehniskā specifikācija
6. pielikums – Finanšu piedāvājuma veidlapa;
7. pielikums - Iepirkuma līguma projekts.

RP SIA “Rīgas satiksme”

Iepirkumu komisijas priekšsēdētāja

*/elektroniski parakstīts/* K.Meiberga

**1.pielikums**
iepirkuma procedūras nolikumam
“Saspiestā gaisa sistēmu iekārtu pārbaude, apkope un remonts”

identifikācijas Nr. RS/2024/73

**PIETEIKUMA IESNIEGŠANAI IETEICAMĀ FORMA***(uz pretendenta veidlapas)*

**Pieteikums par piedalīšanos iepirkuma procedūrā**

*“Saspiestā gaisa sistēmu iekārtu pārbaude, apkope un remonts”*

**Identifikācijas Nr. RS/2024/73**

1. **IESNIEDZA**

|  |  |
| --- | --- |
| **Uzņēmuma pilns nosaukums** |  |
| **Uzņēmuma reģistrācijas numurs un datums** |  |
| **Juridiskā adrese** |  |
| **Faktiskā adrese** |  |
| **Bankas rekvizīti** |  |

1. **KONTAKTPERSONA**

|  |  |
| --- | --- |
| **Vārds, uzvārds** |  |
| **Tālr.**  |  |
| **e-pasta adrese** |  |

1. **PIETEIKUMS**
2. Iepazinušies ar iepirkuma procedūras nolikumu un tā pielikumiem, mēs atbilstoši nolikuma prasībām iesniedzam piedāvājumu iepirkuma procedūrā un apliecinām savu atbilstību iepirkuma procedūras nolikuma prasībām.
3. Iesniedzot piedāvājumu, mēs apliecinām, ka esam iepazinušies ar iepirkuma procedūras dokumentos noteiktajām prasībām, sapratuši tās un pilnībā piekrituši visiem noteikumiem, kā arī garantējam sniegto ziņu un dokumentu patiesumu un precizitāti. Apņemamies līguma piešķiršanas gadījumā pildīt visus iepirkuma procedūras nolikumam pievienotā līguma projektā noteiktos nosacījumus.
4. Ar šo piedāvājumu mēs apstiprinām, ka mūsu piedāvājums ir spēkā 120 dienas no piedāvājumu iesniegšanas termiņa beigām.
5. Informējam, ka uzņēmuma patiesais labuma guvējs/i ir -\_\_\_\_\_\_\_\_\_\_\_\_\_ [[1]](#footnote-2)
6. Paraksta pretendenta pārstāvis ar pārstāvības tiesībām vai tā pilnvarota persona:

|  |  |
| --- | --- |
| **Vārds, uzvārds** |  |
| **Amats** |  |
| **Paraksts** |  |
| **Datums** |  |

**2.pielikums**

iepirkuma procedūras nolikumam
“Saspiestā gaisa sistēmu iekārtu pārbaude, apkope un remonts”

identifikācijas Nr. RS/2024/73

**TEHNISKĀ SPECIFIKĀCIJA**

**“Saspiestā gaisa sistēmu iekārtu pārbaude, apkope un remonts”**

identifikācijas Nr. RS/2024/73

Piegādātājs veic Pasūtītāja valdījumā esošajos infrastruktūras objektos ierīkoto saspiestā gaisa sistēmu iekārtu (turpmāk – Iekārtu), kas uzskaitīti Iekārtu pārbaudes atskaitē (Tehniskās specifikācijas 1. pielikums), pārbaudi, tehnisko apkopi un remontu atbilstoši Iekārtu ekspluatācijas noteikumu prasībām un Pasūtītāja norādījumiem (turpmāk - Pakalpojums).

**Apkopes darbi tehniskās specifikācijas izpratnē.** Nolietotu elementu un materiālu (kondensāta novadītāja/drenāžas vārsta apkopes komplektu, eļļas, gaisa un separatora filtru, eļļas, filtru ieliktņu, absorbenta) nomaiņa, kas tiek veikta Iekārtām, sasniedzot noteiktas nostrādātas stundas vai vienu reizi gadā. Garantijas laikā (jaunajām iekārtam) apkopi veic iekārtu piegādātājs. Apkopes veicamas līguma darbības laikā, iepriekš saskaņojot ar Pasūtītāju apkopes izmaksas.

**Remontdarbi, kas nav avārijas remontdarbi, tehniskās specifikācijas izpratnē:** remontdarbi vispārējā kārtībā (ar ierašanās laiku – 3 stundas no pieteikuma saņemšanas brīža), kas veicami līguma darbības laikā. Remontdarbi nav jāveic jaunajām iekārtām, kurām ir spēkā garantija.

**Avārijas remontdarbi tehniskās specifikācijas izpratnē:** ārpuskārtas remontdarbi, piemēram, naktī vai brīvdienās un svētku dienās (ar ierašanās laiku – 1 stunda no pieteikuma saņemšanas brīža), kas veicami līguma darbības laikā. Avārijas remontdarbi nav jāveic jaunajām iekārtām, kurām ir spēkā garantija.

**IEKĀRTU PĀRBAUDES**

1. Piegādātājs veic Iekārtu pārbaudes atskaitē (Tehniskās specifikācijas 1. pielikums) uzskaitīto (tai skaitā arī Iekārtām, kurām ir spēkā garantijas termiņš) Iekārtu ikmēneša plānveida pārbaudi atbilstoši Iekārtas tehniskās dokumentācijas prasībām, kas ietver:

* + 1. Iekārtu defektu apzināšanu (tajā skaitā, ievērojot Iekārtu brīdinošos signālus), rašanās iemeslu noteikšanu un priekšlikumu sagatavošanu to novēršanai;
		2. Iekārtu darbības pārbaudi;
		3. Iekārtu stiprinājumu;
		4. kompresoru un gaisa žāvētāju elektrosavienojumu vizuālo pārbaudi;
		5. kompresoru, gaisa žāvētāju un vadības bloku darbības režīmu pārbaudi;
		6. kompresoru, gaisa žāvētāju, resīveru un vadības bloku ārējo tīrīšanu;
		7. kompresoru, gaisa resīveru, gaisa žāvētāju, gaisa līniju filtru, reduktoru, eļļas/ ūdens separatoru savienojumu hermētiskuma pārbaudi;
		8. kompresoru un gaisa resīveru spiediena vārstu pārbaudi;
		9. radiatoru un priekšfiltru izpūšana kompresoriem un gaisa žāvētājiem (ja tādi ir);
		10. kompresoru spiediena vadības releju režīmu pārbaudi;
		11. kompresoru kondensāta aizvadīšanas sistēmas darbības pārbaudi;
		12. kompresora spiediena regulēšanas funkcijas pārbaude, izejas spiediena pārbaudi;
		13. kompresora piedziņas siksnu nostiepuma pārbaudi;
		14. kompresoru eļļas līmeņa pārbaudi;
		15. kompresoru un žāvētāju temperatūras uzturēšanas pārbaudi (t.sk. ventilatoru darbības pārbaudi);
		16. kompresoru un gaisa resīveru drošības vārstu pārbaudi;
		17. eļļas atdalītāju ārējo apskati;
		18. gaisa spiediena kontroles manometru pārbaudi;
		19. kondensāta noliešanu no resīveriem;
		20. pēc Pasūtītāja pārstāvja pieteikuma veikt Iekārtas izslēgšanu pirms elektrības padeves pārtraukuma. Pēc elektrības padeves atjaunošanas veikt Iekārtas ieslēgšanu un darbības pārbaudi.

Iekārtu pārbaudes darbu cenā iekļautas visas izmaksas, kas saistītas ar šajā punktā minēto darbu kvalitatīvu izpildi, palīgmateriāli/instumenti kvalitatīvas pārbaudes veikšanai un transports.

Par kalendāra mēnesī faktiski veiktajām Iekārtu pārbaudēm Piegādātājs sagatavo un iesniedz Pasūtītājam saskaņošanai Iekārtu pārbaudes atskaiti (Tehniskās specifikācijas 1.pielikums). Tikai abpusēji saskaņota Iekārtu pārbaudes atskaite ir pamats Iekārtu pārbaudes pakalpojumu apmaksai.

2. Iekārtu ikmēneša plānveida pārbaužu, apkopes un plānoto remontdarbu veikšanas laiku iepriekš saskaņo ar Pasūtītāju.

3. Iekārtu ikmēneša veicamajām pārbaudēm (Tehniskās specifikācijas 1. pielikums) saspiestā gaisa iekārtu saraksts var tikt aktualizēts no Pasūtīja puses, izmainot (aktualizējot) Iekārtu vienību skaitu sarakstā, 1 (vienu) mēnesi iepriekš par to informējot Piegādātāju. Cena par šajā punktā norādīto jauno Iekārtu pārbaudi tiek noteikta atbilstoši iesniegtajam Finanšu piedāvājumam par līdzvērtīgas iekārtas pārbaudi. Atbilstoši aktualizētajam Iekārtu sarakstam tiks pārrēķināta kopējā cena par visu Iekārtu plānveida ikmēneša pārbaudi.

4. Piegādātājs veic Apkopes darbus, kas ietver: nolietotu elementu un materiālu (kondensāta novadītāja/drenāžas vārsta apkopes komplektu, eļļas, gaisa un separatora filtru, eļļas, filtru ieliktņu, absorbenta) nomaiņu, kas tiek veikta, Iekārtam sasniedzot noteiktas nostrādātas stundas vai vienu reizi gadā (precīzi pēdējās Apkopes datumi norādīti Iekārtu tehniskās apkopes un remonta uzskaites žurnālos).

4.1. Apkopi neveic Iekārtām, kurām ir spēkā garantija (garantijas laikā jaunajām iekārtam apkopi veic iekārtu piegādātājs).

4.2. Iekārtu Apkopes veicamas līguma darbības laikā, iepriekš saskaņojot ar Pasūtītāju Apkopes ietvaros veicamos darbus, to apjomu un izmaksas. Saskaņošana notiek, Pusēm parakstot Apkopes, remontdarbu un avārijas remontdarbu aktu (Tehniskās specifikācijas 2. pielikums).

4.3. Pasūtītājs var pieprasīt veikt daļēju apkopi pilnās apkopes vietā, ja Iekārta gada laikā nostrādājusi nelielu stundu skaitu vai tai bija dīkstāve, kā arī gadījumos, ja Iekārtas ražotājs noteicis citu Apkopes apjomu un periodiskumu.

4.4. Apmaksa par daļēju Apkopi tiek noteikta no izmantoto rezerves daļu, darba un transporta izmaksu cenas un tā nevar būt lielāka par pilnas Apkopes cenu.

4.5. Pilna apkope ietver:

4.5.1. virzuļu kompresoriem – gaisa filtra un eļļas nomainu;

4.5.2. rotora un vītņu kompresoriem – gaisa, eļļas, separatora filtru un eļļas nomainu;

4.5.3. iebūvētiem gaisa žāvētājiem - kondensāta novadītāja/drenāžas vārsta apkopes komplektu nomainu;

4.5.4. ūdens/gaisa separatoriem – absorbenta nomaiņu;

4.5.5. gaisa līnijas filtriem – filtru ieliktņu nomaiņu.

4.6.Iekārtu apkopes izmaksās iekļauts materiāli/rezerves daļas, darbs, palīgmateriāli/instumenti kvalitatīvas apkopes veikšanai un transports.

5. Iekārtu pārbaudes darbu ietvaros pēc Pasūtītāja pārstāvja pieteikuma veikt Iekārtas izslēgšanu pirms elektrības padeves pārtraukuma. Pēc elektrības padeves atjaunošanas veikt Iekārtas ieslēgšanu un darbības pārbaudi.

6. Novērst ikmēneša plānveida pārbaužu vai apkopes laikā konstatētus Iekārtu (kurām nav spēkā esošas garantijas) bojājumus/darbības traucējumus. Bojāto vai nefunkcionējošo Iekārtu elementu nomaiņas (t.sk. eļļas nomaiņu un/vai papildināšanu un gaisa un/vai eļļas filtru nomaiņu) nepieciešamības gadījumā, izmaksas iepriekš saskaņojot ar Pasūtītāju, sastādot Apkopes, remontdarbu un avārijas remontdarbu aktu (Tehniskās specifikācijas 2. pielikums) un, iesniedzot bojājuma fotofiksāciju ar aprakstu, kā arī vienojoties par izpildes laiku, apjomu un termiņiem.

7. Par ikmēneša plānveida pārbaudēs laikā konstatētajiem bojājumiem/darbības traucējumiem Iekārtām, kurām ir spēkā esošas garantijas (Iekārtām, kas uzstādītas 2024. gadā), uzreiz informēt Pasūtītāju, iesniedzot bojājuma fotofiksāciju ar aprakstu.

8. Veikt Iekārtu remontu (t.sk. bojājumu/darbības traucējumu novēršanu), kas nav avārijas remontdarbi, atbilstoši Pasūtītāja pārstāvja iesniegtajiem pieteikumiem, iepriekš saskaņojot ar Pasūtītāja pārstāvi remonta izmaksas, iesniedzot Pasūtītāja pārstāvim Apkopes, remontdarbu un avārijas remontdarbu aktu (Tehniskās specifikācijas 2. pielikums).

Iekārtu remonta darbu, kas nav avārijas remonta darbi, izmaksās tiek iekļautas darba brigādes 1 (vienas) stundas remonta darbu izmaksas - darbs (t.sk. pieteikuma izvērtēšana), palīgmateriāli/instrumenti kvalitatīvas apkopes veikšanai un transports (ceļš no/uz Piegādātāja atrašanās vietas uz/no objektu pieteikuma izvērtēšanai un remontdarbu izpildei).

9. Pēc Pasūtītāja pārstāvja izsaukuma veikt Iekārtu avāriju novēršanu, to seku likvidēšanu un Iekārtu darbības atjaunošanu. Ja avārijas remontdarbu ietvaros nav nepieciešams veikt Iekārtu elementu nomaiņu, pirms avārijas remontdarbu veikšanas, darbus telefoniski saskaņo ar Pasūtītāja pārstāvi un 2 darba dienu laikā pēc avārijas remontdarbu veikšanas iesniedz Pasūtītāja pārstāvim Apkopes, remontdarbu un avārijas remontdarbu aktu (Tehniskās specifikācijas 2. pielikums). Ja avārijas remontdarbu ietvaros ir nepieciešams veikt Iekārtu elementu nomaiņu, tad Piegādātājs veic avārijas apturēšanas (novēršanas) darbus un pirms Iekārtu elementu nomaiņas saskaņo ar Pasūtītāja pārstāvi izmaksas, sastādot un iesniedzot Piegādātājam saskaņošanai Apkopes, remontdarbu un avārijas remontdarbu aktu (Tehniskās specifikācijas 2. pielikums).

Avārijas remonta darbu izmaksās tiek iekļautas darba brigādes 1 (vienas) stundas remonta darbu izmaksas - darbs ārkārtas situācijas novēršanai, samaksa par izsaukumu, palīgmateriāli/instrumenti kvalitatīva darba veikšanai un transports (ceļš no/uz Piegādātāja atrašanās vietas uz/no objektu pieteikuma izvērtēšanai un remontdarbu izpildei).

10. Pirms un pēc remontdarbu, kas nav avārijas remontdarbi, un avārijas remontdarbu veikšanas veikt Iekārtu fotofiksāciju un pēc darbu izpildes iesniegt to Pasūtītājam 2 darba dienu laikā.

11. Iekārtu apkopju un remontu gadījumos var izmantot analogās daļas un materiālus.

12. Nomainot bojātus vai nefunkcionējošus Iekārtu manometrus, jaunie manometri jāuzstāda ar spēkā esošu verificēšanas termiņu.

13. Nepieciešamības gadījumā veikt Iekārtu ieregulēšanu un darba režīmu ieprogrammēšanu atbilstoši Pasūtītāja pārstāvja norādījumiem.

14. Pirms kompresoru apkopes veikšanas, iesniedzot Pasūtītājam Apkopes, remontdarbu un avārijas remontdarbu aktu (Tehniskās specifikācijas 2. pielikums), tajā jāieraksta kompresoru kopējais nostrādātais stundu skaits un nostrādātās stundas no pēdējās veiktās apkopes (kompresoriem, kuriem to iespējams noteikt).

15. Uzreiz pēc apkopes, remonta vai avārijas remonta darbu pabeigšanas informēt Pasūtītāja pārstāvi par darbu izpildi.

16. Piegādātājam jāuztur tīrību pakalpojuma sniegšanas vietās (pēc darbiem veikt pakalpojuma sniegšanas vietu sakopšanu).

17. Pārbaužu, apkopes un remonta laikā radušos nolietotas rezerves daļas un materiālus Piegādātājs izmet speciāli tam paredzētās specializētos konteineros, kas izvietoti Pasūtītāja objektos (Atkritumu konteineru (izlietotām detaļām un materiāliem) izvietojuma shēmas Piegādātājam tiks iesniegtas pēc Līguma noslēgšanas).

18. Pakalpojuma izpildes laikā nodrošināt ierakstu veikšanu (par visiem veiktajiem apkopes un remonta darbiem) Iekārtu tehniskās apkopes un remonta uzskaites žurnālos.

19. Kompresoru atrašanās vietas norādītas Kompresoru izvietojuma shēmās (Tehniskās specifikācijas 3. pielikums).

20. Reaģēšanas laiks uz iesniegtiem remonta pieteikumiem – 3 (trīs) stundas no iesnieguma pieteikuma brīža, Pasūtītāja darba laikā ((*pirmdiena – ceturtdiena) no plkst. 7.30 līdz 16.30 un (piektdiena) no plkst. 7.30 līdz 14.00).*

21. Reaģēšanas laiks avārijas darbu pieteikumiem – 1 (viena) stunda no izsaukuma brīža (00:00 – 24:00).

22. Piegādātājs apņemas pēc Pasūtītāja pieprasījuma iesniegt paskaidrojumus, kas pamato materiālu un rezerves daļu cenu izcelsmi.

23. Piegādātājs apņemas pēc Pasūtītāja pieprasījuma saņemšanas sniegt visu nepieciešamo informāciju par Pakalpojuma sniegšanas norisi un citiem jautājumiem, kas ir Piegādātāja rīcībā un attiecas uz Pakalpojuma izpildi.

24. Piegādātājam jāveic darbi ar savu kvalificētu darbaspēku, tehniku, darbarīkiem un palīgmateriāliem, izmantojot aizsardzības līdzekļus un piemērotu darba apģērbu.

25. Rēķinu par iepriekšējā kalendāra mēnesī paveiktiem darbiem iesniegt Pasūtītājam ne vēlāk ka līdz esošā mēneša 5. datumam. Rēķinam pielikt klāt Iekārtu pārbaudes atskaiti (Tehniskās specifikācijas 1. pielikums) ar ierakstītiem faktiskiem Iekārtu pārbaužu veikšanas datumiem, Apkopes, remontdarbu un avārijas remontdarbu aktus (Tehniskās specifikācijas 2. pielikums) par izpildītiem darbiem iepriekšējā kalendāra mēnesī.

26. Iekārtu apkopes darbu, remontdarbu un avārijas remontdarbu veikšanas brigādes stundas cenā jāiekļauj transporta izmaksas.

27. Apkopes, remontdarbu un avārijas remontdarbu aktu parakstīšana no Pasūtītāja pārstāvja puses neatbrīvo Piegādātāju no atbildības par slēptiem, Apkopes un remontdarbu akta un/vai Avārijas remontdarbu akta parakstīšanas laikā nekonstatētiem izpildīto Pakalpojumu trūkumiem.

* *Tehniskās specifikācijas pielikumi*

1. pielikums – Iekārtu pārbaudes atskaite (atsevišķs fails);

2. pielikums – Apkopes, remontu darbu un avārijas remontdarbu akts (atsevišķs fails);

3. pielikums – Kompresoru izvietojuma shēmas (atsevišķs fails).

**3.pielikums**

iepirkuma procedūras nolikumam
“Saspiestā gaisa sistēmu iekārtu pārbaude, apkope un remonts”

identifikācijas Nr. RS/2024/73

**Finanšu piedāvājuma IEPIRKUMA PROCEDŪRAI**

*“Saspiestā gaisa sistēmu iekārtu pārbaude, apkope un remonts”*

*identifikācijas Nr. RS/2024/73*

**VEIDLAPA**

Pretendents, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, apņemas veikt iepirkuma “Saspiestā gaisa sistēmu iekārtu pārbaude, apkope un remonts” priekšmetā paredzētos darbus par šādām cenām:

|  |  |
| --- | --- |
| **Darbu apraksts** | **Cena EUR bez PVN** |
| Pretendenta piedāvātā cena EUR bez PVN par saspiestā gaisa sistēmu iekārtu pārbaudes darbiem 3 (trīs) gadu periodam. |  |
| Pretendenta piedāvātā cena EUR bez PVN par saspiestā gaisa sistēmu iekārtu apkopes darbiem 3 (trīs) gadu periodam. |  |
| Pretendenta piedāvātā brigādes vienas stundas cena EUR (bez PVN) par remontdarbu, kas nav avārijas remontdarbi, veikšanu. |  |
| Pretendenta piedāvātā brigādes vienas stundas cena EUR (bez PVN) par remontdarbiem avārijas gadījumos Pasūtītāja darba laikā. |  |
| Pretendenta piedāvātā brigādes vienas stundas cena EUR (bez PVN) par remontdarbiem avārijas gadījumos ārpus Pasūtītāja darba laika, brīvdienās un svētku dienās. |  |

saskaņā ar Finanšu piedāvājuma pielikumu (atsevišķs fails), kas pievienots šim piedāvājumam un ir neatņemama tā sastāvdaļa.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Pretendenta amatpersonas ar paraksta tiesībām (vai pretendenta pilnvarotās personas) vārds, uzvārds, amats , paraksts

**4.pielikums**
iepirkuma procedūras nolikumam
“Saspiestā gaisa sistēmu iekārtu pārbaude, apkope un remonts”

identifikācijas Nr. RS/2024/73

Līguma projekts

**LĪGUMS Nr.\_\_\_**

*Par saspiestā gaisa sistēmu iekārtu pārbaudi, apkopi un remontu*

**Rīgas pašvaldības sabiedrība ar ierobežotu atbildību „Rīgas satiksme”**, vien.reģ.Nr.40003619950, turpmāk – Pasūtītājs, kura vārdā saskaņā ar \_\_\_\_ rīkojas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, no vienas puses,

un

**\_\_\_\_\_\_\_\_\_\_\_\_\_\_\_\_\_\_**, vien.reģ.Nr.\_\_\_\_\_\_\_\_\_\_, turpmāk – Izpildītājs, kura vārdā saskaņā ar \_\_\_\_ rīkojas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, no otras puses, turpmāk abi kopā – Puses un atsevišķi arī – Puse, pamatojoties uz Pasūtītāja rīkotās iepirkuma procedūras “Saspiestā gaisa sistēmu iekārtu pārbaude, apkope un remonts” (identifikācijas Nr. RS/2024/73) rezultātiem, noslēdz šādu līgumu, turpmāk – Līgums:

1. **LĪGUMA PRIEKŠMETS**
	1. Pasūtītājs uzdod un Izpildītājs apņemas ar saviem spēkiem, darba rīkiem un materiāliem veikt Pasūtītāja infrastruktūras objektos uzstādīto saspiestā gaisa sistēmu, kas uzskaitītas Tehniskās specifikācijas (Līguma pielikums Nr.1) 1.pielikumā, (turpmāk - Iekārtas) pārbaudi, apkopi un remontu (turpmāk – Pakalpojums) saskaņā ar Tehnisko specifikāciju un Finanšu piedāvājumu (Līguma pielikums Nr.2).
	2. Iekārtas atrodas Pasūtītāja telpās Tehniskās specifikācijas 1.pielikumā norādītajās adresēs.
	3. Izpildītājs nodrošina Iekārtu pārbaudes un apkopes veikšanu, pārbaudes un apkopes laikā konstatēto defektu novēršanu, kā arī avārijas un pieteikumu remontu izpildi saskaņā ar Tehnisko specifikāciju, Līguma noteikumiem un normatīvajiem aktiem.
	4. Nepieciešamības gadījumā Pasūtītājs ir tiesīgs iesniegt pieteikumu par Iekārtu apkopes un/vai remonta veikšanas nepieciešamību arī par citām Pasūtītāja iekārtām, kas nav minētas Tehniskajā specifikācijā, ar nosacījumu, ka šādu apkopju un/vai remontdarbu kopējā summa nepārsniedz 10 (desmit) % no Līguma 3.1.punktā norādītās Līguma kopējās darījuma summas. Cena par šajā punktā norādīto iekārtu apkopi un/vai remontu tiek noteikta atbilstoši Finanšu piedāvājumam par attiecīgā darba veida izmaksām.
2. **LĪGUMA TERMIŅŠ**
	1. Līgums stājas spēkā 2025. gada \_\_.\_\_\_\_\_, un ir spēkā līdz saistību pilnīgai izpildei.
	2. Pasūtītājs uzdod un Izpildītājs sniedz Pakalpojumu Līguma ietvaros līdz brīdim, kad ir pagājuši **3 (trīs) gadi** no Līguma spēkā stāšanās dienas vai līdz brīdim, kad Līguma ietvaros sniegtā Pakalpojuma kopējā vērtība ir sasniegusi Līguma 3.1. punktā minēto Līguma kopējo darījuma summu (atkarībā no tā, kurš no nosacījumiem iestājas pirmais).
	3. Jebkuri noteikumi, kas pēc savas būtības ir spēkā pēc šī Līguma termiņa vai pēc Līguma pirmstermiņa izbeigšanas (piemēram, konfidencialitātes saistības un garantijas saistības), paliek spēkā līdz to pienācīgai izpildei un ir saistoši abu Pušu saistību un tiesību pārņēmējiem.
3. **LĪGUMA CENA UN NORĒĶINU KĀRTĪBA**
	1. Līguma kopējā summa ir \_\_\_\_\_\_\_\_ EUR (\_\_\_\_\_\_\_\_\_\_\_\_ euro un \_\_\_\_\_\_\_\_\_\_ centi) bez pievienotās vērtības nodokļa (turpmāk tekstā – PVN). PVN tiek maksāts papildus normatīvajos aktos noteiktajā apmērā un kārtībā.
	2. Pakalpojuma izmaksas ir noteiktas Finanšu piedāvājumā vai Pušu pilnvaroto personu saskaņotā Apkopes, remontdarbu un avārijas remontdarbu aktā (turpmāk - Darba akts) Līgumā un Tehniskajā specifikācijā noteiktajā kārtībā.
	3. Finanšu piedāvājumā norādītajās cenās ir iekļautas visas izmaksas, kas saistītas ar Tehniskajā specifikācijā paredzēto darbu izpildi, izmantojot Izpildītāja tehniskos līdzekļus, materiālus un darbaspēku (izņemot Iekārtu remonta darbu izpildes ietvaros izmantoto rezerves daļu un materiālu izmaksas), tostarp visi nodokļi (izņemot PVN), nodevas, darbaspēka, tehnisko līdzekļu un transporta izmaksas, pieskaitāmie izdevumi, visi paredzamie un neparedzamie sadārdzinājumi un citas izmaksas, kuras ir nepieciešamas un saistošas Izpildītājam, lai nodrošinātu Tehniskajā specifikācijas paredzēto darbu izpildi, un Pasūtītājam papildus nav jāveic nekādi maksājumi (izņemot jāsedz Iekārtu remonta darbu izpildes ietvaros izmantoto rezerves daļu un materiālu izmaksas).
	4. Maksājums tiek veikts vienu reizi mēnesī par iepriekšējā kalendāra mēnesī kvalitatīvi, atbilstoši Līgumam un normatīvajiem aktiem sniegtajiem Pakalpojumiem, pamatojoties uz Izpildītāja iesniegto rēķinu, kuru Izpildītājs sagatavo un iesniedz Pasūtītājam ne vēlāk kā līdz kalendāra mēneša 10. datumam. Par pamatu rēķina izrakstīšanai un maksājuma par Pakalpojumiem veikšanai kalpo Pušu pilnvaroto personu abpusēji parakstīts Pakalpojuma izpildi apliecinošs dokuments - Darbu akts (ar atzīmi par izpildi apkopes darbiem vai remonta darbiem, kas nav avārijas remonta darbi) vai Iekārtu pārbaudes atskaite par iepriekšējā kalendāra mēnesī veiktajiem Iekārtu pārbaudes darbiem.
	5. Pakalpojuma rēķina samaksu Pasūtītājs veic ar pārskaitījumu uz Izpildītāja bankas norēķinu kontu 30 (trīsdesmit) kalendāro dienu laikā pēc rēķina saņemšanas no Izpildītāja ar nosacījumu, ka no Pasūtītāja pilnvarotās personas puses netika celti iebildumi par rēķinā norādīto apmaksas summu.
	6. Par Līgumā noteikto maksājumu samaksas dienu uzskatāms bankas atzīmes datums Pasūtītāja maksājuma uzdevumā. Pasūtītājs neatbild par maksājuma nokavējumu, kas radies kredītiestāžu iekšējo darījumu rezultātā, ja maksājumi kredītiestādē iemaksāti savlaicīgi.
	7. Izpildītājs rēķinā, Darba aktā un Iekārtu pārbaudes atskaitē par iepriekšējā kalendāra mēnesī veiktajiem Iekārtu pārbaudes darbiem norāda šī Līguma numuru.
	8. Izpildītāja piedāvātā cena Iekārtu remonta darbu izpildes ietvaros izmantojamiem materiāliem un rezerves daļām nedrīkst pārsniegt vairāk kā par 10 % (desmit procentiem) attiecīgā materiāla vai rezerves daļas vidējās tirgus cenas vai gadījumā, ja materiāls vai rezerves daļa ir specifiska un vidējo tirgus cenu objektīvi nevar konstatēt – no materiāla vai rezerves daļas piegādātāja, kurš attiecīgo preci piegādā Izpildītājam, noteiktās cenas. Izpildītājam ir pienākums iesniegt dokumentus, kas pamato cenu izcelsmi.
	9. Cenas, kuras Izpildītājs ir norādījis Finanšu piedāvājumā, var tikt mainītas vienu reizi gadā, sākot ar otro gadu pēc līguma noslēgšanas, veicot cenu indeksāciju un piemērojot LR Centrālās statistikas pārvaldes noteiktos patēriņa cenu indeksus (pārmaiņas) pakalpojumu grupai “Iekārtu un ierīču remonts uz uzstādīšana” (NACE kods 33.), ja indeksa (pārmaiņu) svārstības ir vismaz 5 %. Veicot cenu indeksāciju pirmo reizi, cenu indeksus (pārmaiņas) nosaka, salīdzinot iepriekšējā pilnā ceturkšņa pirms piedāvājuma iesniegšanas iepirkumā datus ar attiecīgā pilnā ceturkšņa datiem pēc gada. Veicot cenu indeksāciju atkārtoti, cenu indeksus (pārmaiņas) nosaka, salīdzinot iepriekšējās cenu indeksācijas pārskata perioda pēdējā pilnā ceturkšņa datus ar attiecīgā pilnā ceturkšņa datiem pēc gada. Datu salīdzināšanu neveic par ilgāku periodu, kā no viena gada ceturkšņa līdz nākamā gada tam pašam ceturksnim. Ja kopš Līguma noslēgšanas vai iepriekšējās cenu indeksācijas pārskata perioda pēdējā pilnā ceturkšņa ir pagājuši 2 (gadi) vai vairāk un cenu indeksācija šajā periodā nav veikta, cenu indeksus (pārmaiņas) nosaka, salīdzinot iepriekšējā pilnā ceturkšņa pirms cenu indeksācijas ierosināšanas datus ar attiecīgā pilnā ceturkšņa datiem pirms gada. Ja minēto datu salīdzināšanas rezultātā konstatēts cenu indeksu palielinājums par vismaz 5 %, Finanšu piedāvājumā norādītās cenas attiecīgi palielina. Ja minēto datu salīdzināšanas rezultātā konstatēts cenu indeksu samazinājums par vismaz 5 %, Finanšu piedāvājumā norādītās cenas attiecīgi samazina.
	10. Izmaiņas cenās, kuras Izpildītājs ir norādījis iepirkuma piedāvājumā, pamatojoties uz Līguma 3.9.punktu, tiek veiktas, Pusēm par to rakstiskā veidā noslēdzot papildus vienošanos pie Līguma. Ja Izpildītājs vēlas ierosināt cenu indeksāciju, tas iesniedz Pasūtītājam rakstisku lūgumu, pievienojot atbilstošu ierosināto cenu indeksāciju pamatojošu Latvijas Republikas Centrālās statistikas pārvaldes izdotu izziņu. Ja Pasūtītājs vēlas ierosināt cenu indeksāciju, tas iesniedz Izpildītājam attiecīgu papildus vienošanās pie Līguma projektu, pievienojot atbilstošu ierosināto cenu indeksāciju pamatojošu Latvijas Republikas Centrālās statistikas pārvaldes izdotu izziņu. Puses izskata otras Puses cenu indeksācijas ierosinājumu 30 (trīsdesmit) kalendāro dienu laikā un, ja tas ir pamatots, noslēdzot attiecīgu papildus vienošanos pie Līguma.
4. **PAKALPOJUMA SNIEGŠANAS KĀRTĪBA**
	1. Izpildītājs veic Pakalpojumus saskaņā ar Tehniskajā specifikācijā un Līgumā norādīto, ievērojot Pasūtītāja pārstāvja norādījumus un darbu veikšanas laiku saskaņojot ar Līguma 9.1.1.punktā norādīto Pasūtītāja pilnvaroto personu.
	2. Ja Iekārtu remonta darbi tiek veikti, pamatojoties uz Pasūtītāja pieteikumu, pieteikumu (norādot objektu, defektu aprakstu un Pakalpojuma izpildes termiņu) veic Pasūtītāja pilnvarotā persona, kas norādīta Līguma 9.1.1. punktā, nosūtot uz Līguma 9.1.2. punktā norādīto Izpildītāja pilnvarotās personas e-pasta adresi un piesakot pa norādīto tālruņa numuru. Izņēmuma gadījumos, ja nav iespēja pieteikumu iesniegt e-pastā, pieteikumu veic, piesakot to pa norādīto tālruņa numuru un nosūtot uz tālruni īsziņu (sms).
	3. Izpildītājs 7 (septiņu) darba dienu laikā no līguma noslēgšanas brīža sagatavo un iesniedz Pasūtītājam grafiku savlaicīgai Iekārtu pārbaudes darbu veikšanai atbilstoši Tehniskajā specifikācijā norādītajiem termiņiem. Iekārtu pārbaudes darbus Izpildītājs veic saskaņā ar šajā punktā minēto grafiku, kuru saskaņojusi Pasūtītāja pilnvarotā persona.
	4. Par veiktajiem Iekārtu pārbaudes darbiem Izpildītājs līdz mēneša 5.datumam iesniedz Pasūtītāja pilnvarotajai personai saskaņošanai Iekārtu pārbaudes atskaiti par iepriekšējā kalendāra mēnesī veiktajiem Iekārtu pārbaudes darbiem (Tehniskās specifikācijas 1.pielikums), kurā norādīti izpildītie Iekārtu pārbaudes darbi, darbu veikšanas datums, izmaksas saskaņā ar Finanšu piedāvājumu.
	5. Iekārtas apkopes darbus Izpildītājs veic reizi gadā vai atbilstoši attiecīgās Iekārtas ražotāja noteiktajam Iekārtas apkopes veikšanas periodiskumam. Pirms Iekārtu apkopes darbu uzsākšanas Izpildītājs iesniedz Pasūtītāja pilnvarotajai personai Darbu aktu, kurā norādīts nepieciešamās apkopes apjoms, izmaksas un darbu izpildes termiņi. Pēc Darbu akta saskaņošanas ar Pasūtītāja pilnvarotu personu Izpildītājs apņemas veikt attiecīgās Iekārtas apkopi.
	6. Iekārtu remonta darbus, kas nav avārijas remonta darbi, Izpildītājs veic, ja saņemts Pasūtītāja pieteikums vai darbu izpildes nepieciešamību konstatējis Izpildītājs Iekārtu pārbaudes vai apkopes laikā. Pirms Iekārtu remonta darbu, kas nav avārijas remonta darbi, uzsākšanas Izpildītājs veic Iekārtu diagnostiku un iesniedz Pasūtītāja pilnvarotajai personai Darbu aktu, kurā norādīts nepieciešamā remonta apjoms, tā izmaksas, tostarp rezerves daļu un materiālu izmaksas (ja nepieciešams), un darbu izpildes termiņi. Pēc Darbu akta saskaņošanas ar Pasūtītāja pilnvarotu personu Izpildītājs apņemas veikt attiecīgās Iekārtas remontu. Ja minētā remonta veikšanai objektīvu iemeslu dēļ (piemēram, rezerves daļu piegāde) vajadzīgs ilgāks laiks, Puses vienojas par citu remonta izpildes laiku, norādot to Darbu aktā.
	7. Izpildītājs apņemas uzsākt Iekārtu apkopes darbu un remonta darbus, kas nav avārijas remonta darbi, izpildi tikai pēc tam, kad ar Pasūtītāja pilnvarotu personu ir saskaņots Darbu akts, kurā norādīts remonta apjoms, tā izmaksas un darbu izpildes termiņi.
	8. Pēc Iekārtas apkopes darbu un remonta darbu, kas nav avārijas remonta darbi, izpildes Pušu pilnvarotās personas Darbu aktā ar parakstu izdara atzīmi par remonta darbu izpildi.
	9. Iekārtu avārijas remonta darbus Izpildītājs izpilda saskaņā ar Pasūtītāja pieteikumā norādīto informāciju. Ja Iekārtu avārijas remonta darbu ietvaros nepieciešams veikt Iekārtu elementu nomaiņu, pirms darbu veikšanas rezerves daļu un materiālu izmaksas telefoniski saskaņo ar Pasūtītāja pārstāvi. Uzreiz pēc avārijas remonta darbu izpildes, bet ne vēlāk kā 2 (divu) darba dienu laikā, Izpildītājs sagatavo un iesniedz Pasūtītāja pilnvarotajai personai no Izpildītāja pilnvarotās personas puses parakstītu Darbu aktu, kurā norādīti izpildītie darbi un to izpildei izmantotās rezerves daļas un materiāli. Pēc Pasūtītāja pilnvarotā personas pamatota lūguma Izpildītājs precizē Darbu aktā norādīto. Pasūtītāja pilnvarotā persona pieņem izpildītos darbus, parakstot Darbu aktu. Pušu pilnvarotās personas Darbu aktu (izpildītos darbus) abpusēji saskaņo (paraksta) ne vēlāk kā 2 (divi) darba dienu laikā pēc darbu izpildes.
	10. Ja Pakalpojums ir veikts nekvalitatīvi, vai tā izpildei nepieciešamo materiālu vai rezerves daļu piegāde veikta nekvalitatīvi, materiāli vai rezerves daļas ir nekvalitatīvi vai nefunkcionējoši, Pasūtītāja pilnvarotā persona neparaksta Pakalpojuma izpildi apliecinošo dokumentu (Darba aktu vai Iekārtu pārbaudes atskaiti par iepriekšējā kalendāra mēnesī veiktajiem Iekārtu pārbaudes darbiem) un 5 (piecu) darba dienu laikā sagatavo un nosūta Defektu aktu uz Izpildītāja pilnvarotās personas e-pasta adresi, kurā norāda konstatētos defektus vai citas neatbilstības Līguma, iepirkuma vai normatīvo aktu noteikumiem, kā arī defektu novēršanas termiņu.
	11. Izpildītājs par saviem līdzekļiem Defektu aktā norādītajā termiņā novērš Pasūtītāja pilnvarotās personas Defektu aktā norādītos trūkumus un atkārtoti nodrošina Pakalpojuma izpildi. Ja Defektu aktā norādītajā termiņā Iekārtu remontu objektīvu iemeslu dēļ veikt nav iespējams, Pušu pilnvarotās personas vienojas par izpildes termiņa pagarināšanu.
	12. Ja Izpildītājs nav atbildīgs par kādu no Defektu aktā minētajiem defektiem, Izpildītājs ne vēlāk kā 3 (trīs) darbdienu laikā pēc Defektu akta saņemšanas par to rakstiski ziņo Pasūtītājam. Ja Pasūtītājs piekrīt Izpildītāja ziņojumā minētajiem argumentiem, tad attiecīga defekta novēršanas izdevumus apmaksā Pasūtītājs.
	13. Darba aktā un Iekārtu pārbaudes atskaitē par iepriekšējā kalendāra mēnesī veiktajiem Iekārtu pārbaudes darbiem norādītie darbi uzskatāmi par izpildītiem, kad abu Pušu pilnvarotās personas attiecīgo aktu parakstījušas. Gadījumā, kad veikti Iekārtu apkopes darbi vai remonta darbi, kas nav avārijas remonta darbi, Darba aktā norādītie darbi uzskatāmi par izpildītiem, kad Pušu pilnvarotās personas saskaņā ar Līguma 4.8.punktu aktā izdarījušas atzīmi par apkopes vai remonta darbu izpildi. Šajā punktā minētie akti ar abu Pušu pilnvaroto personu parakstiem uzskatāmi par darbu nodošanas un pieņemšanas aktiem un kalpo kā pamatojums veikto Pakalpojumu apmaksai.
	14. Pasūtītājs ir tiesīgs Pakalpojuma ietvaros veiktajiem remontdarbiem nepieciešamos materiālus pasūtīt arī pats no citiem piegādātājiem un piegādāt tos Izpildītājam nomaiņai.
	15. Pasūtītāja pienākums ir informēt Izpildītāju par darba vides riskiem, nosūtot informāciju uz Līgumā norādītā Izpildītāja pilnvarotās personas e-pasta adresi.
	16. Izpildītājs, Pakalpojuma ietvaros veicot darbus, ievēro Līguma noteikumus, Latvijas Republikā spēkā esošos normatīvos aktus ugunsdrošības prasību, darba drošības un vides aizsardzības noteikumu ievērošanā, Pasūtītāja izstrādātos noteikumus “DARBA DROŠĪBAS UN VIDES AIZSARDZĪBAS NOTEIKUMI PAKALPOJUMU SNIEDZĒJIEM, PIEGĀDĀTĀJIEM UN BŪVDARBU VEICĒJIEM” (Līguma 3. pielikums), kā arī uzņemas atbildību par sekām, kas varētu iestāties spēkā esošo normatīvo aktu neievērošanas vai nepienācīgas ievērošanas rezultātā.
	17. Izpildītājam ir pienākums darbu uzskaiti atsevišķām Iekārtām saskaņā ar Pašutītāja norādījumiem reģistrēt Pasūtītāja izvēlētā ārpakalpojumu darba izpildes kontroles programmas “Lars” lietotnē.
5. **GARANTIJAS SAISTĪBAS**
	1. Izpildītājs nodrošina sniegtajā Pakalpojuma izpildes laikā veiktajiem Iekārtu remonta darbiem un izmantotajiem un piegādātajiem materiāliem, rezerves daļām 2 (divu) gadu garantiju.
	2. Izpildītājs Garantijas laikā bez atlīdzības attiecīgajai Iekārtai novērš defektus, kuros Pasūtītājs nav vainojams, bet kuri ir radušies Izpildītāja, tā darbinieku darbības/bezdarbības rezultātā Pakalpojuma sniegšanas laikā.
	3. Izpildītājs par saviem līdzekļiem novērš konstatētos defektus 3 (trīs) darba dienu laikā no Pasūtītāja pilnvarotās personas pretenzijas nosūtīšanas dienas. Par defekta novēršanu garantijas saistību ietvaros tiek sastādīts akts.
6. **PUŠU ATBILDĪBA**
	1. Izpildītājs apņemas sniegt kvalitatīvu Pakalpojumu saskaņā ar Līgumu un normatīvajiem aktiem. Izpildītājs apliecina, ka tam ir atļaujas (licences) Pakalpojuma sniegšanai un apņemas nodrošināt, ka Iekārtu tehnikās pārbaudes, apkopes un remontu veiks atbilstoši kvalificēts personāls, kuram ir praktiska pieredze Līgumā noteikto darbu izpildei.
	2. Izpildītājs apņemas pēc Pasūtītāja pilnvarotās personas pieprasījuma saņemšanas sniegt visu nepieciešamo informāciju par Pakalpojuma sniegšanas norisi un citiem jautājumiem, kas ir Izpildītāja rīcībā un attiecas uz Pakalpojuma izpildi.
	3. Izpildītājs apņemas Iekārtu bojājuma gadījumā nodrošināt Izpildītāja tehniskā personāla ierašanos Pasūtītāja norādītā objektā Tehniskajā specifikācijā norādītajos reaģēšanas laikos.
	4. Izpildītājs uzņemas atbildību par darba drošības tehnikas un normatīvajos aktos noteikto ugunsdrošības noteikumu ievērošanu Līguma izpildes procesā un par šo noteikumu neievērošanu Pasūtītāja teritorijā, kā arī apņemas racionāli izlietot energoresursus.
	5. Izpildītājs uzņemas atbildību par Līguma izpildē iesaistīto personu instruktāžu un apmācību darba aizsardzības jomā pirms Līguma izpildes uzsākšanas un visā laika posmā, kad šīs personas tiek nodarbinātas Pasūtītāja teritorijā Līguma izpildes ietvaros.
	6. Izpildītājs uzņemas pilnu materiālo atbildību par Pasūtītāja īpašumu un/vai tam nodarītajiem bojājumiem Līguma izpildes ietvaros.
	7. Pusei ir pienākums atlīdzināt otrai Pusei nodarītos tiešos vai netiešos zaudējumus, ja tādi ir radušies prettiesiskas rīcības rezultātā un ir konstatēta un pierādīta zaudējumu nodarītāja prettiesiska rīcība, zaudējumu esamības fakts, zaudējumu apmērs, kā arī cēloniskais sakars starp prettiesisko rīcību un/vai bezdarbību un nodarītajiem zaudējumiem.
	8. Izpildītājs atbild par visiem bojājumiem, kas nodarīti Pakalpojuma izpildei nodotajām Pasūtītāja iekārtām.
	9. Pasūtītājs apņemas saskaņā ar Līguma noteikumiem savlaicīgi un pilnā apmērā veikt samaksu par Līgumā noteiktajā kārtībā un kvalitātē izpildītiem Pakalpojumiem.
	10. Par Līgumā paredzēto maksājumu samaksas termiņu neievērošanu Izpildītājam ir tiesības aprēķināt un šādā gadījumā Pasūtītājs pēc Izpildītāja pieprasījuma maksā Izpildītājam līgumsodu 0,1% apmērā no nokavēto maksājumu summas par katru nokavēto dienu, bet ne vairāk kā 10% apmērā no nokavētā maksājuma summas.
	11. Par Līgumā, Tehniskajā specifikācijā, Pasūtītāja pilnvarotās personas saskaņotā Darba aktā vai Iekārtu pārbaudes darbu veikšanas grafikā norādītā vai šajos dokumentos norādītajā kārtībā noteiktā Pakalpojuma izpildes termiņa nokavējumu Pasūtītājam ir tiesības aprēķināt un šādā gadījumā Izpildītājs pēc Pasūtītāja pieprasījuma maksā Pasūtītājam līgumsodu 0,1% apmērā no termiņā neveikto Pakalpojumu summas par katru nokavēto dienu, bet ne vairāk kā 10% apmērā no attiecīgo nokavēto Pakalpojumu summas.
	12. Par Līguma 3.4.punktā noteiktā rēķina sagatavošanas termiņa nokavējumu Pasūtītājam ir tiesības aprēķināt un šādā gadījumā Izpildītājs pēc Pasūtītāja pieprasījuma maksā Pasūtītājam līgumsodu 0,1% apmērā no attiecīgā rēķina summas par katru nokavēto dienu, bet ne vairāk kā 10% apmērā no attiecīgo nokavēto Pakalpojumu summas.
	13. Līgumsoda samaksa neatbrīvo Puses no Līgumā atrunāto saistību pilnas izpildes. Līgumsoda summa netiek ieskaitīta zaudējumu atlīdzībā.
	14. Saskaņā ar Līgumu aprēķinātais līgumsods jāsamaksā 15 (piecpadsmit) kalendāro dienu laikā no pretenzijas saņemšanas brīža. Pasūtītājam ir tiesības līgumsodu ieturēt no Izpildītājam izmaksājamām naudas summām.
	15. Pasūtītājam ir tiesības vienpusēji (bez Izpildītāja piekrišanas) izbeigt Līgumu pirms termiņa, rakstveidā brīdinot Izpildītāju vismaz 30 (trīsdesmit) dienas iepriekš. Pasūtītājs samaksā Izpildītājam par faktiski kvalitatīvi sniegto Pakalpojumu, kas nodots un pieņemts Līgumā noteiktajā kārtībā.
	16. Pasūtītājam ir tiesības izbeigt Līgumu vienpusējā kārtā (bez Izpildītāja piekrišanas) pirms termiņa, ja līgumu nav iespējams izpildīt tādēļ, ka līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
	17. Gadījumā, ja Pasūtītājs konstatē, ka Izpildītājam ir izveidojušies nodokļu parādi (tai skaitā valsts sociālās apdrošināšanas obligāto iemaksu parādi), kas kopsummā pārsniedz 150 euro, Pasūtītājs ir tiesīgs aizturēt no Līguma izrietošos maksājumus līdz brīdim, kad nodokļu parāds tiek samaksāts, vai tiek panākta vienošanās ar Valsts ieņēmumu dienestu par nodokļu parāda samaksas nosacījumiem.
	18. Izpildītājam ir pienākuma ievērot Sadarbības ar darījumu partneriem pamatprincipus, kuri publicēti Pasūtītāja mājaslapā <https://www.rigassatiksme.lv/lv/par-mums/>. Gadījumā, ja Izpildītājs neievēro šos pamatprincipus, Pasūtītājam ir tiesības vienpusēji (bez Izpildītāja piekrišanas) lauzt Līgumu.
	19. Pasūtītājam ir tiesības nekavējoties vienpusēji (bez Izpildītāja piekrišanas) izbeigt Līgumu, ja ir pasludināts Izpildītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Izpildītāja bankrotu vai tiek konstatēti citi apstākļi, kas liedz vai liegs Izpildītājam turpināt Līguma izpildi saskaņā ar Līguma noteikumiem.
	20. Puses var izbeigt Līgumu pirms termiņa, noslēdzot rakstisku vienošanos.
	21. Izpildītājs drīkst veikt jauna apakšuzņēmēja, kura veicamo darbu cena ir vismaz 10 000,00 euro, iesaistīšanu Līguma izpildē, ja Izpildītājs par to paziņojis Pasūtītājam un saņēmis Pasūtītāja rakstveida piekrišanu apakšuzņēmēja iesaistīšanai Līguma izpildē.
	22. Pasūtītājs izvērtē un pieņem lēmumu atļaut vai atteikt Izpildītāja apakšuzņēmēja nomaiņu vai jauna apakšuzņēmēja iesaistīšanu Līguma izpildē Līguma 6.21.punktā minētajā gadījumā 5 (piecu) darba dienu laikā pēc tam, kad ir saņēmis visu informāciju un dokumentus, kas nepieciešami lēmuma pieņemšanai.
7. **NEPĀRVARAMAS VARAS APSTĀKĻI**
	1. Puses tiek atbrīvoti no atbildības par daļēju vai pilnīgu Līgumā paredzēto saistību neizpildi, ja saistību neizpilde radusies nepārvaramu, ārkārtēja rakstura apstākļu rezultātā, kuru darbība sākusies pēc šī Līguma parakstīšanas un kurus Puses nevarēja iepriekš paredzēt un novērst.
	2. Pie šādiem apstākļiem pieskaitāmi - ugunsnelaime, kara darbība, vispārēja avārija, epidēmija, dabas stihija, kā arī likumdevēja, izpildinstitūciju un tiesu darbības un to pieņemtie akti.
	3. Par nepārvaramas varas apstākli nevar tikt atzīta apakšuzņēmēju, piegādātāju un citu iesaistīto personu saistību neizpilde, vai nesavlaicīga izpilde.
	4. Tai Pusei, kura atsaucas uz nepārvaramu, ārkārtēja rakstura apstākļu darbību, 3 (trīs) darba dienu laikā par tiem jāpaziņo otrai Pusei, norādot iespējamo saistību izpildes termiņu.
	5. Ja nepārvaramu, ārkārtēja rakstura apstākļu dēļ Līguma izpilde aizkavējas vairāk kā par 30 (trīsdesmit) kalendārām dienām, katrai no Pusēm ir tiesības vienpusēji lauzt Līgumu. Ja Līgums šādā kārtā tiek lauzts, nevienai no Pusēm nav tiesību pieprasīt no otras Puses zaudējumu atlīdzību.
8. **KONFIDENCIALITĀTES NOSACĪJUMI**
	1. Puses apņemas neizpaust trešajām personām ar Līguma izpildi iegūto, to rīcībā esošo jebkādu tehnisko, juridisko un finansiālo informāciju par otru Pusi un tās komercdarbību. Visa šāda informācija tiek uzskatīta par ierobežotas pieejamības informāciju, un tā nedrīkst tikt izpausta vai padarīta publiski pieejama bez Puses rakstiskas piekrišanas. Šim noteikumam nav laika ierobežojuma un uz to neattiecas Līguma darbības termiņš.
	2. Informācija netiek uzskatīta par ierobežotas pieejamības informāciju, ja tā kļuvusi publiski pieejama vai tiek publicēta saskaņā ar normatīvajos aktos noteiktajām prasībām (piemēram, iekļauta grāmatvedības sagatavotos publiska rakstura pārskatos un atskaitēs u.tml.). Līguma un tā pielikumu teksts, kā arī informācija par Līguma cenu un izpildi (Pakalpojuma pieteikumiem, izpildi, Līguma pirmstermiņa izbeigšanu, piemērotajiem līgumsodiem u.c.) nav uzskatāma par ierobežotas pieejamības informāciju.
	3. Informācijas neizpaušanas noteikumi neattiecas arī uz gadījumiem, kad normatīvie akti attiecīgo informāciju klasificē kā vispārpieejamu informāciju, kā arī gadījumos, ja šo informāciju pieprasa normatīvajos aktos noteiktas kompetentas institūcijas vai organizācijas, kurām uz to ir likumīgas tiesības.
9. **CITI NOTEIKUMI**
	1. Puses nosaka, ka ar Līguma izpildi saistītos jautājumus risinās Pušu pilnvarotās personas:
		1. no Pasūtītāja puses – [amats, vārds, uzvārds, tālrunis \_\_, e-pasts: \_\_ un \_\_ prombūtnes laikā - amats, vārds, uzvārds, tālrunis \_\_, e-pasts: \_\_];
		2. no Izpildītāja puses - [amats, vārds, uzvārds, tālrunis \_\_, e-pasts: \_\_ un \_\_ prombūtnes laikā - amats, vārds, uzvārds, tālrunis \_\_, e-pasts: \_\_];

Šīm personām ir tiesības attiecīgi pieteikt un saskaņot Pakalpojumu, nodot un pieņemt Pakalpojuma ietvaros veiktos darbus, parakstīt aktus, atskaites, rēķinus un pavadzīmes, nosūtīt pretenzijas (Defektu aktus), Pušu vārdā vest sarunas par Līguma izpildes jautājumiem, kā arī risināt citus jautājumus, kas saistīti ar Līguma izpildi. Minētās personas nav pilnvarotas izdarīt grozījumus Līgumā un tā pielikumā.

* 1. Par Izpildītāja informēšanu par darba vides riskiem, Pasūtītājs nozīmē atbildīgo personu [amats, vārds, uzvārds, tālrunis \_\_, e-pasts: \_\_].
	2. Visa informācija, kas saistīta ar Līguma izpildi Pušu strīda gadījumā par oficiālu tiks uzskatīta, ja tā noformēta kā rakstveida komunikācija, t.sk., Pušu pilnvaroto personu sarakste, kas veikta, izmantojot e-pasta adreses.
	3. Pušu rekvizītu vai kontaktinformācijas maiņas gadījumā Puses apņemas viena otru par to informēt desmit darbdienu laikā. Ja tas netiek darīts, Puses uzskata, ka nosūtītā korespondence ir saņemta.
	4. Nevienai no Pusēm nav tiesību nodot savas tiesības un pienākumus trešajai personai bez otras līgumslēdzējas Puses rakstiskas piekrišanas.
	5. Kādam no šī Līguma noteikumiem zaudējot spēku likuma grozījumu gadījumā, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši spēkā esošajiem normatīvajiem aktiem.
	6. Par Līguma grozījumiem un papildinājumiem Puses rakstiski vienojas. Rakstiskās vienošanās pievienojamas Līgumam un tās kļūst par šī Līguma neatņemamu sastāvdaļu.
	7. Līgums ir saistošs Pušu tiesību un saistību pārņēmējiem.
	8. Līguma izpildes laikā radušos strīdus Puses risina vienojoties vai, ja 30 dienu laikā vienošanās nav iespējama, strīdu izskata tiesā Latvijas Republikas tiesību aktos noteiktajā kārtībā.
	9. Puses garantē, ka tām ir attiecīgās pilnvaras, lai slēgtu šo Līgumu un uzņemtos tajā noteiktās tiesības un pienākumus, kā arī iespējas veikt šajā Līgumā noteikto pienākumu izpildi.
	10. Jautājumus, kas nav atrunāti šajā Līgumā, Puses risina saskaņā ar Latvijas Republikā spēkā esošajiem normatīvajiem aktiem.
	11. Līguma nodaļu nosaukumi izmantoti teksta pārskatāmībai un tie nevar tikt izmantoti līguma noteikumu interpretācijai un skaidrošanai.
	12. Puses apliecina, ka tie ir iepazinušies ar Līguma saturu, tiem ir saprotams Līguma saturs un nozīme, tie piekrīt Līguma noteikumiem un paziņo, ka Līgums noslēgts labprātīgi, bez viltus un spaidiem.
	13. Līguma noslēgšanas brīdī Līgumam ir trīs pielikumi: Nr.1 - Tehniskā specifikācija; Nr.2 - Finanšu piedāvājums; Nr.3 - DARBA DROŠĪBAS UN VIDES AIZSARDZĪBAS NOTEIKUMI PAKALPOJUMU SNIEDZĒJIEM, PIEGĀDĀTĀJIEM UN BŪVDARBU VEICĒJIEM.
	14. *Līgums ar pielikumiem sagatavots latviešu valodā un parakstīts ar drošu elektronisko parakstu, kas satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Katram Līdzējam ir pieejams abpusēji parakstīts Līgums elektroniskā formātā/ Līgums ar pielikumiem sagatavots latviešu valodā un parakstīts divos oriģinālos eksemplāros, katrai Pusei pa vienam eksemplāram* (izvēlas atbilstošo).
1. **PUŠU rekvizīti un paraksti**

|  |  |  |
| --- | --- | --- |
| Pasūtītājs: |  | Izpildītājs: |
| **RP SIA “Rīgas satiksme”**juridiskā adrese: Kleistu iela 28, Rīga LV-1067biroja adrese: Vestienas iela 35, Rīga LV-1035Vien. reģ. Nr. 40003619950Banka: AS „Citadele Banka”Kods: PARXLV22Konts: LV56PARX0006048641565 |  | Jurid. adrese: Biroja adrese: Tālr.: Vien. reģ. Nr. Banka: Konts: Kods:  |
| */paraksts/* |  | */paraksts/* |

**3. pielikums**

**DARBA DROŠĪBAS UN VIDES AIZSARDZĪBAS NOTEIKUMI PAKALPOJUMU SNIEDZĒJIEM, PIEGĀDĀTĀJIEM UN BŪVDARBU VEICĒJIEM**

1. **DOKUMENTĀ LIETOTO TERMINU UN SAĪSINĀJUMU SKAIDROJUMS**
	1. **Avārijas situācija** – sistēmas (iekārtas, aparatūras, ierīces, ēkas komunikāciju un ne tikai) vai citu objektu pēkšņa sabojāšanās (defekts), kura rada neplānotu to darbības apstādināšanu un kuras sekas var būt nelaimes gadījums, materiālie zaudējumi.
	2. **Ārkārtas situācija** – notikums ārpus parastās secības, kārtības, kad ir apdraudēta cilvēka dzīvība un veselība, ir noticis nelaimes gadījums vai apdraudēta apkārtējā vide.
	3. **Darbi** – darbi un pakalpojumi (t.sk., kas tiek veikti, izpildot piegādes līgumus), ko Izpildītājs apņēmies sniegt Pasūtītāja Objektos uz līguma vai cita veida sadarbības pamata.
	4. **Darba vieta** – vieta, kurā Nodarbinātais veic Darbu.
	5. **IAL** – individuālie aizsardzības līdzekļi.
	6. **Izpildītājs** – uzņēmums, kurš uz Līguma vai cita veida sadarbības pamata, veic Darbus Objektos.
	7. **Līgums** – Izpildītāja un Pasūtītāja noslēgts līgums par pakalpojumu sniegšanu, piegādi ar iebūvēšanu, uzstādīšanu vai apkalpošanu vai būvdarbu veikšanu.
	8. **Nodarbinātais** – jebkura fiziska persona, kuru nodarbina Izpildītājs, tai skaitā Izpildītāja piesaistītā apakšuzņēmuma nodarbinātie, ja tādi ir.
	9. **Noteikumi** – šie noteikumi.
	10. **Objekts/-i** – Pasūtītāja īpašumā, valdījumā, pārvaldīšanā, apsaimniekošanā vai lietošanā esoša teritorija vai telpas.
	11. **Pasūtītājs** – Rīgas pašvaldības sabiedrība ar ierobežotu atbildību “Rīgas satiksme”.
2. **APRAKSTS**
	1. Pasūtītājs ir sertificēts atbilstoši ISO 9001 „Kvalitātes pārvaldības sistēmas. Prasības”, ISO 45001 “Arodveselības un darba drošības pārvaldības sistēmas. Prasības un lietošanas norādījumi” un ISO 50001 “Energopārvaldības sistēmas. Prasības un lietošanas norādījumi” standartiem.
	2. Pasūtītājs rūpējas par savu darbinieku un Pasūtītāja Objektā Nodarbināto un apmeklētāju drošību. Pasūtītājs ir izvirzījis un seko noteiktām vērtībām, skatīt 1. attēlu.



1. attēls “Pasūtītāja vērtības”.

* 1. Pasūtītājs, pamatojoties uz Darba aizsardzības likuma 16. pantu, Izpildītājam nosaka ievērot normatīvo aktu un Noteikumu prasības, izpildot Darbus.
	2. **Būtiskākie darba vides riski Izpildītājam, veicot Darbus**
		1. Jānovērtē Objekta specifika (piemēram, kultūrvēsturiskā vērtība, paaugstinātas ugunsbīstamības objekts, lietošanas mērķis, specifiskas ražošanas funkcijas) un jāpielāgo atbilstošas Darba izpildes metodes.
		2. Jārēķinās ar iesaistītajām pusēm, kuras var tikt ietekmētas Darbu veikšanas laikā. Iesaistītās puses ir Objekta lietotāji, apmeklētāji, Pasūtītāja darbinieki, kuri var atrasties vai pārvietoties Darbu veikšanas vietā.
		3. Jāievēro, ka Darbus ir atļauts veikt, ja ir nodrošināts, ka veicamais Darbs neradīs draudus iesaistīto pušu vai jebkura sabiedrības locekļa dzīvībai, veselībai vai mantai.
		4. Nepieļaut Avārijas situāciju radīšanu ar darbību vai bezdarbību. Avārijas situācijā jārīkojas atbilstoši Noteikumu 2.7. punktā noteiktajai kārtībai.
		5. Nodarbinātajam, veicot Darbus, jāievēro šādi noteikumi:
			1. aizliegts smēķēt;
			2. aizliegts atrasties alkohola, narkotisko un citu apreibinošo vielu ietekmē;
			3. pēc iespējas jālieto darba apģērbs ar Nodarbinātā darba devēja nosaukumu vai piestiprinātu darbinieka darba apliecību un jāizmanto atbilstoši IAL;
			4. jābūt apmācītam drošam darbam un ar darbinieka apliecību;
			5. jānorobežo darba vieta un jāizvieto drošības zīmes, ja to nosaka normatīvie akti vai Darba specifika var radīt apdraudējumu apkārtējo dzīvībai, veselībai vai mantai;
			6. jāinformē par bīstamo darbu veikšanu pirms to uzsākšanas;
			7. darba aprīkojumam jābūt pārbaudītam un marķētam;
			8. jāzina, kā rīkoties Avārijas un Ārkārtas situācijā.
	3. **Vispārīgās prasības, uzsākot un veicot Darbus Objektā**
		1. Izpildītājs Līguma darbības laikā nodrošina darba aizsardzības, vides aizsardzības, elektrodrošības un ugunsdrošības prasību ievērošanu saskaņā ar Latvijas Republikā spēkā esošajiem normatīvajiem aktiem.
		2. Izpildītājs pirms Darbu uzsākšanas Objektā Nodarbinātajiem nodrošina:
			1. darba aizsardzības, ugunsdrošības instruktāžu un profesionālo apmācību, atbilstoši veicamajam Darbam;
			2. iepazīstināšanu ar Noteikumos noteiktajām prasībām;
			3. apmācību par resursu lietderīgu izmantošanu (elektroenerģija, ūdens, izejvielas), pareizu atkritumu apsaimniekošanu Darbu veikšanas vietā, ķīmisko vielu izmantošanu un glabāšanu;
			4. darba vides risku novērtējumu veicamiem Darbiem Objektā un Nodarbināto iepazīstināšanu ar risku novērtējumu;
			5. obligātās veselības pārbaudes pirms Darbu uzsākšanas;
			6. apmācību reaģēšanai Avārijas un Ārkārtas situācijās;
			7. Nodarbināto apliecības, kurās ietverta šāda informācija: darba devēja nosaukums, darbinieka vārds, uzvārds, amats, apliecības izdošanas datums un fotogrāfija.
		3. Caurlaižu režīms:
			1. Transportlīdzekļa iebraukšana vai Nodarbinātā iekļūšana Pasūtītāja teritorijā vai Objektā notiek caurlaižu punktos, ja tādi ir izveidoti. Caurlaižu punkti tiek nodrošināti šādās teritorijās – Rīgā, Brīvības ielā 191, Fridriķa ielā 2, Ganību dambī 32, Kleistu ielā 28, Kleistu ielā 29, Augusta Spariņa iela 1, Vestienas ielā 35 un Vienības gatvē 16 (no Jelgavas ielas puses). Iebraukšanas un iekļūšanas atļaujas saņemšanu organizē Izpildītāja pārstāvis vismaz 3 darba dienas pirms nepieciešamības iebraukt vai iekļūt Pasūtītāja teritorijā vai Objektā.
			2. Nodarbinātajiem caurlaides izsniedz Izpildītāja pārstāvim, pamatojoties uz Izpildītāja rakstisku iesniegumu, kurā norāda Nodarbinātā vārdu, uzvārdu. Pasūtītāja caurlaides saņemšanai iesniegtos Nodarbināto personas datus apstrādā ar mērķi nodrošināt drošību Pasūtītāja teritorijās. Izpildītāja pārstāvis, saņemot caurlaidi, ar savu parakstu žurnālā apliecina, ka tas ieguvis Nodarbināto piekrišanu personas datu apstrādei norādītajam mērķim. Caurlaides saņemšanu organizē Izpildītāja pārstāvis vismaz 3 darba dienas pirms nepieciešamības iekļūt Pasūtītāja teritorijā vai Objektā.
			3. Iebraukšanas/iekļūšanas atļauja tiek izsniegta līdz Līguma darbības termiņa beigām. Ja Izpildītājs nomaina transportlīdzekli, transportlīdzeklim piešķir jaunu iebraukšanas atļauju.
			4. Ja nepieciešams Objektā ievest vai izvest materiālās vērtības (piem., instrumentus, aprīkojumu, rezerves daļas u. tml.), pirms to ievešanas, Izpildītājs iesniedz Pasūtītāja atbildīgajam darbiniekam ievesto/izvesto materiālo vērtību sarakstu. Apsardzei vai Pasūtītāja darbiniekiem, kas atbildīgi par drošību Objektos, ir tiesības pārbaudīt transportlīdzekļus, kas iebrauc/izbrauc no Pasūtītāja teritorijas, lai pārliecinātos par to, ka netiek ievestas vai izvestas sarakstā neminētas materiālās vērtības. Šāda kārtība attiecas uz Nodarbinātajiem, ja tie ienes vai iznes no Objekta materiālās vērtības.
			5. Nodarbinātajiem aizliegts atrasties Pasūtītāja teritorijā vai Objektā brīvdienās un svētku dienās, kā arī darbdienās no plkst. 16.31 līdz 7.29, izņemot gadījumus, ja Darbi veicami šajā laikā vai ir objektīvs pamatojums un ir saņemts saskaņojums no Iekšējās drošības sistēmu daļas, ko organizē par Līgumu izpildi atbildīgais Pasūtītāja darbinieks. Caurlaides nozaudēšanas vai bojāšanas gadījumā Izpildītājs apmaksā Pasūtītājam radītos zaudējumus 14,23 EUR (četrpadsmit euro un divdesmit trīs centi) apmērā.
		4. Izpildītāja Nodarbināto ierašanās un uzturēšanās kārtība Objektā:
			1. saskaņot Darbu uzsākšanu ar Līgumā norādīto kontaktpersonu/atbildīgo personu;
			2. nodrošināt, ka Nodarbinātajam, veicot Darbus Objektā, ir darbinieka apliecība, ko Nodarbinātais uzrāda pēc Pasūtītāja pārstāvja pieprasījuma;
			3. nodrošināt, ka Nodarbinātais Objektā nelieto un neatrodas alkohola, narkotisko vai psihotropo vielu ietekmē.
		5. Ja ir aizdomas, kas Nodarbinātais atrodas alkohola reibuma stāvoklī vai narkotisko, psihotropu vielu ietekmē (piemēram, par to liecina izelpas smaka, neskaidra runa, nestabila gaita), Pasūtītājs atstādina Nodarbināto no Darbu veikšanas un pieaicina Izpildītāja pārstāvi pārkāpuma konstatēšanai. Izpildītāja pārstāvim ir pienākums nekavējoties, bet ne vēlāk kā stundas laikā, ierasties Objektā un atzīt pārkāpumu, vai nodrošināt, ka Nodarbinātais veic pārbaudi atbilstoši Ministru kabineta 2008. gada 2. jūnija noteikumiem Nr. 394 “Alkohola, narkotisko, psihotropo vai toksisko vielu ietekmes pārbaudes kārtība”. Ja Izpildītāja pārstāvis neierodas norādītajā laikā vai atsakās ierasties Objektā, Nodarbinātais tiek izraidīts no Objekta. Ja vektajā pārbaudē tiek apliecināts un Izpildītājs ir iesniedzis pierādījumus Pasūtītājam, ka Nodarbinatais nav alkohola reibuma stāvoklī, narkotisko vai psihotropo vielu ietekmē, Pasūtītājs sedz pārbaudes izmaksas. Ja Izpildītāja pārstāvis neierodas norādītajā laikā vai atsakās ierasties Objektā, vai nesniedz informāciju par Nodarbinātā pārbaudes rezultātiem, Pasūtītājam ir tiesības piemērot Noteikumu 3.8.6. punktā noteikto līgumsodu. Izpildītāja pārstāvis ir atbildīgs par to, lai iegūtu Nodarbināto piekrišanu īpašās kategorijas personas datu apstrādei norādītajam mērķim.
		6. Prasības Darba vietas iekārtošanai:
			1. izvērtēt pirms Darbu uzsākšanas iespējamos riskus Objekta lietotājiem, apmeklētājiem, Pasūtītāja darbiniekiem un jebkuram sabiedrības loceklim;
			2. norobežot un izvietot brīdinājuma zīmes Darba vietā, ja to nosaka normatīvie akti vai Darba specifika var radīt apdraudējumu apkārtējo dzīvībai, veselībai vai mantai;
			3. norobežot ne tikai Darba vietu, bet arī zonu, kurā darbības rezultātā var rasties riski citām personām vai tikt bojāti transportlīdzekļi, neatkarīgi no Darbu veikšanas ilguma (piemēram, jumta tīrīšanas laikā vieta, kur var krist notīrītais materiāls no augšas; telpās, veicot mitro uzkopšanu, vieta, kur slidena grīda; izraktas bedres vai nelīdzenas vietas, kurās var paklupt vai iekrist). Nodrošināt, lai norobežotajā zonā neatrodas citas personas un materiālās vērtības (piemēram, transportlīdzekļi);
			4. nodrošināt Nodarbinātajiem pieejamu pirmās palīdzības aptieciņu un ugunsdzēsības aparātu (ja tiek veikti ugunsbīstami darbi);
			5. nodrošināt drošu elektrības kabeļu izmantošanu. Pārvietošanās ceļos Darba vietā nodrošināt kabeļu aizsardzību pret nejaušu to bojāšanu vai aizķeršanos aiz tiem un nodrošināt kabeļu aizsardzību pret mehāniskajiem bojājumiem;
			6. izmantot āra apstākļiem speciāli piemērotus elektroinstrumentus (piemēram, pagarinātāju) un kontaktligzdas aprīkot ar nosedzošajiem vāciņiem;
			7. uzturēt kārtīgu Darba vietu, aizliegts izraisīt vides piesārņojumu, veidot ar Pasūtītāju nesaskaņotu atkritumu un materiālu uzkrājumus;
			8. veicot Darbus, pēc iespējas mazāk radīt atkritums un Darbu izpildē izvēlēties dabai draudzīgākas ķīmiskās vielas un maisījumus;
			9. bīstamo atkritumu veidošanās gadījumā, iepakot un utilizēt atbilstoši vides aizsardzības prasībām, un nepieļaut šo atkritumu nonākšanu apkārtējā vidē.
		7. Izpildītāja Nodarbināto darba apģērbs, apavi un IAL:
			1. nodrošināt, ka Nodarbinātie pēc iespējas veic Darbus darba apģērbā un apavos, lai aizsargātu savu drošību un veselību no viena vai vairāku darba vides riska faktoru iedarbības. Uz apģērba ir salasāms darba devēja nosaukums vai piestiprināta darbinieka darba apliecība. Apģērbam un apaviem jāpasargā no attiecīgajiem darba vides riska faktoriem;
			2. nodrošināt, ka Nodarbinātie lieto darba veidam atbilstošus IAL, kas ir pārbaudīti un ar derīgu lietošanas termiņu. IAL darbam augstumā ir jābūt pārbaudītiem un marķētiem, pilnā komplektācijā atbilstoši darba veidam;
			3. aizliegts izmantot bojātus, nodilušus un standartiem neatbilstošus IAL.
		8. Izpildītāja izmantojamais darba aprīkojums un iekārtas:
			1. darba aprīkojums, instrumenti un iekārtas ir darba kārtībā, tās ir drošas un piemērotas veicamajiem Darbiem;
			2. darba aprīkojumam un bīstamām iekārtām ir veikta tehniskā apkope un pārbaude, tās ir pārbaudītas un marķētas vai citādi var pierādīt pārbaudes esamību;
			3. aizliegts izmantot darba aprīkojumu, instrumentus un iekārtas, kuri ir bojāti, tiem ir demontēti drošības aizsargi, kuri nav rūpnieciski ražoti, ir neatbilstoši samontēti.
	4. **Paaugstināta riska darba veidi**
		1. Paaugstināta riska darbu veidi ir tie, kuri var radīt smagas un letālas sekas Nodarbinātajam, Objekta lietotājam, apmeklētājam, Pasūtītāja darbiniekam vai jebkuram sabiedrības loceklim. Izpildītājam pirms šādu darbu veikšanas ir jābūt Darbu veikšanas plānam kā Darbus veikt, maksimāli samazinot iespējamos riskus. Darbu veikšanas plānā jāparedz visi iespējamie riski, kādi var rasties Darbu veikšanas laikā un preventīvie pasākumi risku samazināšanai.
		2. Darbs augstumā ir darbs, kas tie veikts vismaz 1,5 metru augstumā un augstāk, Izpildītājam nodrošināt Darba aizsardzības prasības atbilstoši darbu veikšanas augstumam. Minimālās prasības, veicot Darbus augstumā:
			1. kāpnēm jābūt rūpnieciski ražotām, pārbaudītām un marķētām. Aizliegts izmantot bojātas kāpnes, pašrocīgi izgatavotas kāpnes un pakāpties, izmatojot dažādus priekšmetus un to kombinācijas;
			2. sastatnēm jābūt rūpnieciski ražotām, pilnībā komplektētām, samontētām, pārbaudītām un atbilstoši apzīmētām, un atbildīgajam par sastatņu montāžu ir jābūt atbilstoši apmācītam;
			3. augstkāpēju darbs un darbs uz jumtiem jāveic ar atbilstošu aprīkojumu, stiprinoties pie drošiem enkurpunktiem, nodrošinot arī drošu evakuāciju;
			4. darba zona jānorobežo proporcionāli Darbu veikšanas augstumam, lai izvairītos no krītošu priekšmetu iedarbības.
		3. Darbs ar bīstamām iekārtām ir darbs ar iekārtām, kuras neatbilstošas lietošanas, uzturēšanas rezultātā var apdraudēt cilvēku dzīvību un veselību, vidi un materiālās vērtības. Minimālās prasības, izmantojot bīstamās iekārtas:
			1. lietojot bīstamo iekārtu, jānodrošina Nodarbinātā apmācība atbilstoši Latvijas Republikā spēkā esošajiem normatīvajiem aktiem, bīstamās iekārtas reģistrēšana un pārbaude;
			2. Nodarbinātajam, veicot Darbus, jābūt aprīkotam ar aizsarglīdzekļiem un aizsargaprīkojumu, ja tāds ir norādīts ražotāja instrukcijā vai nepieciešams lietojot bīstamo iekārtu;
			3. veicot bīstamo iekārtu tehnisko uzraudzību un pārbaudi, Darbs jāveic tā, lai nodrošinātu citu iesaistīto drošību un veselību;
			4. nepielaist Darbu veikšanai neapmācītas un nepiederošas personas.
		4. Ugunsbīstamie darbi ir darbi, kuros izmanto atklātu liesmu vai kuros rodas dzirksteles, kā arī citi darbi, kas var izraisīt aizdegšanos. Minimālās prasības, veicot ugunsbīstamos darbus:
			1. pirms Darbu uzsākšanas Izpildītājam jāsagatavo norīkojums atbilstoši Latvijas Republikā spēkā esošajiem normatīvajiem aktiem un jānosūta Pasūtītājam uz e-pasta adresi: drosiba@rigassatiksme.lv. Pirms norīkojuma sagatavošanas jānovērtē darbu veikšanas vieta un jānosaka darbu izpildes secība, nepieciešamie ugunsdzēsības līdzekļi, darba vietas kontroles kārtība pēc darba beigām vai pārtraukumos;
			2. Izpildītājs nodrošina Nodarbinātajam nepieciešamo Latvijas Republikā spēkā esošajos normatīvajos aktos noteikto kvalifikāciju un instruktāžu ugunsbīstamo darbu veikšanai;
			3. Izpildītājs vietu, kur paredzēts veikt ugunsbīstamos darbus, 5 m (piecu metru) attālumā atbrīvo no degtspējīgiem materiāliem, ja tas nav iespējams, tos aizsargā no aizdegšanās ar palīgmateriāliem;
			4. Izpildītājs ugunsbīstamo darbu vietas uzraudzību nodrošina vismaz 4h (četras stundas) pēc ugunsbīstamo darbu pabeigšanas.
	5. **Izpildītāja un Nodarbinātā rīcība Avārijas vai Ārkārtas situācijā**
		1. Avārijas situācijā Objektā rīcības secība jāizvērtē atbilstoši notikumam:
			1. konstatējot Avārijas situāciju, nekavējoties jāpārtrauc Darbi un jāuzsāk seku likvidācija un situācijas informēšanas pasākumi;
			2. jāpārtrauc cēloni, kura rezultātā notikusi avārija, ja tas ir iespējams un neapdraud Nodarbinātā veselību un dzīvību;
			3. jānorobežo avārijas vieta, lai nepieļautu cilvēku nejaušu iekļūšanu bīstamajā zonā;
			4. jāziņo Līgumā norādītajai kontaktpersonai/atbildīgai personai un Pasūtītāja vecākajam centrālajam dispečerim uz mobilo tālruni 29498512 un jārīkojas atbilstoši saņemtajām norādēm.
		2. Ja Objektā ir apdraudēta cilvēka dzīvība un veselība, ir noticis nelaimes gadījums, rīcības secība jāizvērtē atbilstoši notikumam:
			1. nekavējoties jāsniedz pirmā palīdzība, izmantojot pirmās palīdzības aptieciņā esošos materiālus;
			2. jāveic atdzīvināšanas pasākumi, ja nepieciešams, un atdzīvināšanas pasākumus var veikt speciāli apmācīts Nodarbinātais;
			3. jāizsauc un jāsagaida Neatliekamā medicīniskā palīdzība (tālrunis 113 vai 112);
			4. jāziņo Līgumā norādītajai kontaktpersonai/atbildīgai personai par notikušo Ārkārtas situāciju;
			5. Izpildītājam jāveic nelaimes gadījuma izmeklēšana atbilstoši Latvijas Republikā spēkā esošajiem normatīvajiem aktiem.
		3. Ārkārtas situācijā Objektā, ja ir izcēlies ugunsgrēks vai aizdegšanās, rīcības secība jāizvērtē atbilstoši notikumam:
			1. jādzēš aizdegšanās ar pieejamiem ugunsdzēsības līdzekļiem, ja tas neapdraud Nodarbinātā veselību un dzīvību;
			2. nekavējoties evakuēties, ja nav zināma ugunsgrēka izcelšanās vieta, ir piedūmota telpa;
			3. nekavējoties evakuēties, ja atskan ugunsgrēka trauksmes signāls, arī situācijā, ja nav pamanīts ugunsgrēks;
			4. nospiest Objektā esošo trauksmes pogu, ja ugunsgrēka trauksme nav iedarbojusies automātiski un šāda poga ir uzstādīta;
			5. jāziņo Valsts ugunsdzēsības dienestam (tālrunis 112);
			6. jāziņo Līgumā norādītajai kontaktpersonai/atbildīgai personai un Pasūtītāja vecākajam centrālajam dispečerim uz mobilo tālruni 29498512 un jārīkojas atbilstoši saņemtajām norādēm.
1. **ATBILDĪBA**
	1. Pasūtītājs ir atbildīgs par Izpildītāja informēšanu par Noteikumiem. Izpildītājs, parakstot Līgumu, kura pielikums ir Noteikumi, apņemas ievērot Noteikumus un nodrošina, ka tos ievēro Izpildītājs un tā piesaistītie apakšuzņēmēji un to Nodarbinātie.
	2. Pasūtītājam ir tiesības kontrolēt un konsultēt Izpildītāju darba drošības un vides aizsardzības jautājumos. Izpildītājam pēc Pasūtītāja pārstāvju pieprasījuma ir pienākums uzrādīt darba aizsardzības dokumentāciju, piemēram, instrukcijas, instrukciju reģistrācijas žurnālus, obligāto veselības pārbaužu kartes, darba vides risku novērtējumu u.c.
	3. Pasūtītājam ir tiesības apsekot Darba vietu, konstatēt, kā arī fiksēt, vai Izpildītājs un Nodarbinātais ievēro Noteikumos, Līgumā un Latvijas Republikā spēkā esošajos normatīvajos aktos Izpildītājam noteikto Darbu izpildes kārtību, darba aizsardzības, ugunsdrošības, elektrodrošības, vides aizsardzības un citu prasības.
	4. Pasūtītājam ir tiesības:
		1. pirmo reizi konstatējot kādu no Noteikumu 3.8.1. - 3.8.5. punktā norādītajiem pārkāpumiem, izteikt Izpildītājam rakstisku brīdinājumu. Otro reizi konstatējot to pašu pārkāpumu, Līguma izpildes ietvaros, piemērot Izpildītājam līgumsodu Noteikumu pielikumā noteiktajā apmērā;
		2. konstatējot kādu no Noteikumu pielikuma 3.8.6. – 3.8.11. punktā norādītajiem pārkāpumiem, piemērot Izpildītājam līgumsodu Noteikumu 3.8. punktā noteiktajā apmērā;
		3. būtisku pārkāpumu gadījumā pārtraukt Darbu izpildi līdz pārkāpuma novēršanai un piemērot Izpildītājam līgumsodu Noteikumu 3.4.1. vai 3.4.2. punktā noteiktajā kārtībā. Darbu izpildes pārtraukuma termiņš nav uzskatāms par Darbu izpildes termiņa pagarinājumu.
	5. Izpildītājs ir atbildīgs par iepazīšanos ar Noteikumiem un par Noteikumos noteikto prasību nodrošināšanu, veicot Darbus Objektos. Izpildītājs ir atbildīgs par visu tā piesaistīto apakšuzņēmēju iepazīstināšnu ar Noteikumiem un par to, lai apakšuzņēmēji ievēro Noteikumus.
	6. Izpildītājam ir pienākums pēc Pasūtītāja pārstāvja pieprasījuma uzrādīt ar Darbu izpildi saistīto darba aizsardzības, ugunsdrošības, elektrodrošības un vides aizsardzības dokumentāciju.
	7. Nodarbinātajiem ir pienākums ievērot Noteikumus visā Darbu veikšanas laikā Objektā.
	8. Pasūtītājam ir tiesības piemērot Izpildītājam šādus līgumsodus:

|  |  |  |
| --- | --- | --- |
| Nr. | Pārkāpumi | Līgumsoda apmērs, EUR bez PVN |
| 3.8.1. | Caurlaižu režīma neievērošana vai Ministru kabineta 2015. gada 2. jūnija noteikumu Nr.279 “Ceļu satiksmes noteikumi” pārkāpšana Objektā. Nodarbinātajam nav apliecības, kurā identificējams Nodarbinātais un tā darba devējs.  | EUR 30,00 par katru reizi |
| 3.8.2. | Nodarbinātais darbu veic bez atbilstošiem individuāliem aizsardzības līdzekļiem vai individuālie aizsardzības līdzekļi nav tehniskā kārtībā.  | EUR 70,00 par katru reizi |
| 3.8.3. | Darba vieta un darba zona nav atbilstoši norobežota.Nav nodrošināti ugunsdzēsības līdzekļi vai pirmās palīdzības aptieciņa. Darba vieta nav sakārtota vai ir uzkrāti atkritumi, vai bīstamie atkritumi ir neatbilstoši iepakoti vai novietoti.Darba instrumenti vai aprīkojums nav tehniskā kārtībā vai nav pārbaudīti, vai atbilstoši marķēti. | EUR 70,00 par katru reizi |
| 3.8.4. | Darbs augstumā tiek veikts ar neatbilstošām kāpnēm vai sastatnēm, vai neizmantojot kolektīvos vai individuālos aizsardzības līdzekļus.Augstkāpēju darbs vai darbs uz jumta tiek veikts bez atbilstoša aprīkojuma vai neveicot stiprināšanos pie drošiem enkurpunktiem. | EUR 70,00 par katru reizi |
| 3.8.5. | Smēķēšana neatļautā vietā. | EUR 70,00 par katru reizi |
| 3.8.6. | Nodarbinātā atrašanās alkohola, narkotisko vai citu apreibinošo vielu ietekmē Objektā.Nodarbinātais neatstāj Objektu pēc Pasūtītāja darbinieku/apsardzes darbinieka aicinājuma, ja Pasūtītāja darbiniekam, ir aizdomas par to, ka Nodarbinātais ir alkohola, narkotisko vai citu apreibinošo vielu ietekmē. Izpildītāja pārstāvis neierodas Objektā, lai reaģētu uz Pasūtītāja pārstāvja norādītajām aizdomām par Nodarbinātā atrašanos alkohola, narkotisko vai citu apreibinošo vielu ietekmē. | EUR 140,00 par katru reizi |
| 3.8.7. | Bojātu vai nepārbaudītu bīstamo iekārtu ekspluatācija. | EUR 500,00 par katru apsekošanas (pārbaudes) reizi |
| 3.8.8. | Veicot ugunsbīstamos darbus, ir neatbilstoši iekārtota darba vieta vai nav sagatavots un parakstīts norīkojums ugunsbīstamiem darbiem. | EUR 300,00 par katru apsekošanas (pārbaudes) reizi |
| 3.8.9. | Nav paziņots par darba gaitā notikušu traumu, incidentu, avāriju vai nelaimes gadījumu. | EUR 140,00 par katru reizi |
| 3.8.10. | Vides aizsardzības prasību neievērošana vai vides incidentu izraisīšana. Atkritumu apsaimniekošanas pārkāpums teritorijā (netiek atkritumi šķiroti pa grupām vai nepareizi šķiroti, vai teritorijas piegružošana). Ķīmisko vielu apsaimniekošana neatbilstoši normatīvo aktu prasībām (piemēram, nav vai nepareizs marķējums, neatbilstošs iepakojums, neatbilstoša uzglabāšana, drošības datu lapas neesamība vai neatbilstība). Ķīmisko vielu noplūdes izraisīšana apkārtējā vidē (piemēram, eļļa vai degviela no tehnikas), kas radusies neatbilstoša, bojāta aprīkojuma vai darbinieka vainojamas rīcības rezultātā. Vides (gaisa) piesārņojuma (piemēram, putekļu emisija) izraisīšana, izmantojot neatbilstošu aprīkojumu vai aprīkojuma avārijas rezultātā, kas radusies neatbilstoša, bojāta aprīkojuma vai darbinieka vainojamas rīcības rezultātā. Transportlīdzekļu vai tehnikas mazgāšana vai tīrīšana neatļautā vietā un veidā. Neinformēšana par vides incidentu. Notekūdeņu novadīšana tam neparedzētā vietā. Koku, krūmu vai zaļās zonas bojāšana. | EUR 300,00 par katru reizi |
| 3.8.11. | Pārkāpumi, kuri nav norādīti šajā sarakstā, bet ir secināmi no šiem noteikumiem, ugunsdrošības noteikumiem un citiem Latvijas Republikā spēkā esošajiem normatīvajiem aktiem darba aizsardzības, elektrodrošības vai vides aizsardzības jomā. | EUR 200,00 par katru apsekošanas (pārbaudes) reizi |

* 1. Izpildītājs ir atbildīgs un sedz zaudējumus, kas Pasūtītājam radušies Izpildītāja darba aizsardzības, ugunsdrošības, elektrodrošības, vides vai normatīvo aktu prasību neievērošanas dēļ (piemēram, ja pārkāpumu vai nedrošu darba paņēmienu dēļ apturēti darbi, no darba vietām izraidīti Nodarbinātie vai Pasūtītāja darbinieki utt.).
1. Pretendentam pieteikumā jānorāda tā patiesais labuma guvējs saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma regulējumu. [↑](#footnote-ref-2)